text:
Tíðindaskriv frá Kvinnufelagnum í Havn
Rætturin at ráða sær sjálvum og javnstøða í umboðan
Í ár eru 20 ár síðani, vit loksins fingu eina javnstøðulóg í Føroyum. Hóast viðurskiftini hjá kvinnum í Føroyum eru broytt sera nógv seinastu árini, so eru Føroyar framvegis eitt sera kynsbýtt samfelag.
Hetta kynsbýtið hevur stóra ávirkan á lívsmøguleikar og lívsumstøður hjá báðum kynum. Hetta kemur m.a. til sjóndar í útbúgvingarvalum, á arbeiðsmarknaðinum, í lønarútgjaldinum, í pensjónsútgjaldinum, í farloyvisskipanum, í politiskari umboðan, í nevndarumboðan, í ræðisrættinum yvir egnum kroppi o.s.fr.
Kvinnufelagið í Havn hevur í sambandi við Altjóða Kvinnudagin 2014 valt at seta fram trý mál, sum felagið ynskir, verða framd í verki. Tey eru:
1. Frían abort í Føroyum
2. Javnstøða í almennum partafeløgum
3. Taka atlit til javnstøðu, tá lógaruppskot verða gjørd
Frían abort í Føroyum
Abortlógin í Føroyum er frá 1956. Sambært lógini kunnu kvinnur bert fáa abort í nøkrum heilt serligum førum. Avmarkingarnar í lógini hava við sær, at kvinnur í Føroyum ikki hava heimild til at ráða sær sjálvum og til at ráða yvir egnum kroppi.
Tað sigur seg sjálvt, at galdandi lóg er fullkomiliga ótíðarhóskandi. Kvinnufelagið heldur, at henda lógin eigur at verða sett úr gildi ongantíð ov skjótt. Í staðin fyri, skulu vit hava eina abortlóg, sum staðfestir rættin hjá kvinnum til at hava ræðisrættin yvir egnum kroppi. Rætturin til frían abort er ikki bara ein spurningur um abort ella ikki. Men er fyrst og fremst ein spurningur um mannarættindi, t.v.s. rættindi sjálv at taka avgerðir viðvíkjandi egnum lívi – og kroppi. At sleppa at ráða sær sjálvur eigur at vera ein sjálvsagdur rættur – eisini hjá kvinnum.
Javnstøða í almennum partafeløgum
Yvirlitið hjá Vinnumálaráðnum vísir, at kynsbýtið í nevndunum í teimum almennu partafeløgunum er sera ójavnt. Í nevndunum fyri hesi partafeløg eru tilsamans 36 nevndarlimir. Av hesum eru 25 menn og bert 11 kvinnur – og tá eru enntá starvsfólkaumboð tald við. Í øllum av hesum nevndum – við undantakið av einari nevnd – eru menn valdir til formann. Í tveimum av hesum nevndum er bara ein kvinna vald, hóast talið av nevndarlimum ongantíð er lægri enn fimm.
Hetta er ikki nóg gott. Vit trúgva heilt einfalt ikki uppá, at tað ikki skal bera til hjá at finna egnaðar kvinnur til hesar nevndarsessir, tí vit hava eina røð av vælskikkaðum kvinnum í Føroyum. Pástandurin um manglandi førleikar hjá kvinnum kann tí ikki brúkast sum nøkur saklig grundgeving hesum viðvíkjandi. Tað sær hinvegin heldur út til, at hesin pástandurin bert verður brúktur sum ein undanførsla fyri stórt sæð ikki at velja kvinnur í nevndirnar í almennu partafeløgunum.
Av tí, at talan er um almenn partafeløg, og Landsstýrið tískil heilt ella partvíst velur limirnar í hesum nevndum, hevur Landsstýrið ein gyltan møguleika at ganga á odda, tá ið tað snýr seg um at virka fyri javnstøðu á hesum økinum.
Kvinnufelagið heldur, at javnstøðulógin eigur at verða broytt, so ásetingin um javnstøðu í nevndum og ráðum eisini kemur at fevna um almenn partafeløg. Kvinnufelagið bar hetta ynski fram í sambandi við 8. mars tiltakið í 2013. Kvinnufelagið vónar, at tinglimir fara at taka undir við uppskotinum, sum nú liggur í Løgtinginum um at broyta javnstøðulógina, so hon eisini kemur at fevna um almenn partafeløg.
Taka atlit til javnstøðu, tá ið lógaruppskot verða gjørd
Tá ið lógaruppskot verða gjørd, skal tað metast um, hvørjar avleiðingar tey fara at hava á eina røð av viðurskiftum. Nevnast kann, at m.a. skal metast um fíggjarligar-, umsitingarligar-, umhvørvisligar- og sosialar avleiðingar fyri ávikavist landið, kommunalar myndugleikar, vinnuna, pláss í landinum og ávísar sasmfelagsbólkar/felagsskapir. Kvinnufelagið heldur, at í sambandi við lógarsmíð eigur atlit eisini at verða tikið til javnstøðu, t.v.s. til hvørjar avleiðingar komandi lógin fer at hava á lívsmøguleikar og lívsumstøður hjá ávikavist kvinnum og monnum.
Kvinnufelagið í Havn ynskir øllum ein góðan Altjóða Kvinnudag.
Vinaliga
Kvinnufelagið í Havn


c: text/html

text:
Katrin Kallsberg
[[
Katrin Kallsberg (fødd 30. juli 1967 í Danmark) er ein føroyskur lækni og politikari. Á løgtingsvalinum 2015 varð hon vald inn á Føroya Løgting fyri Tjóðveldi.
Innihaldsyvirlit
Bakgrund[rætta | rætta wikitekst]
Katrin búði í Danmark tey fyrstu 6 árini, síðan flutti familjan til Føroya aftur, har faðir hennara, Kaj Kallsberg, starvaðist sum lækni á Eiði frá 1975-79[1] og í Tórshavn. Sum 16-ára gomul var hon eitt ár í USA sum skiftisnæmingur, síðan tók hon student í Hoydølum, og eftir tað fór hon til Danmarkar at lesa til lækna. Tá ið hon varð liðug við útbúgvingina starvaðist hon eitt skifti í 1995 við Læknum uttan landamørk í Srebrenica í Bosnia. Síðan flutti hon til Føroya, har hon starvaðist sum lækni í nøkur ár, til hon í 1999 flutti til Noregs at útbúgva seg til serlækna í kvinnusjúkum og burðarhjálp. Í 2002 fluttu hon og maðurin Poul Henrik Poulsen aftur til Føroya og búsettust í Sandagerði í Havn. Maðurin andaðist trý ár seinni av krabbameini.[2] Katrin starvast sum yvirlækni í kvinnusjúkum og burðarhjálp á Landssjúkrahúsinum.[3]
Katrin var forkvinna í Javnstøðunevndini frá juni 2012 til februr 2016.[4][5][6]
Katrin hevur luttikið í sjónvarpssendingini Fólksins Rødd og útvarpssendingini Also.[7]
Politisk lívsleið[rætta | rætta wikitekst]
Til løgtingsvalið 2015 stillaði Katrin upp á listanum hjá Tjóðveldi. Hon varð vald við 396 persónligum atkvøðum.[8]
Løgtingsnevndir[rætta | rætta wikitekst]
- 2015-2019 Forkvinna í Trivnaðarnevndini[9]
- 2015-2019 Limur í Mentanarnevndini
Keldur[rætta | rætta wikitekst]
- ↑ "Læknin" (in Faroese). Eiðis Municipality. http://eidi.fo/index.php/tstur-mainmenu-184/laeknin. Heintað 15 March 2016.
- ↑ Kallsberg, Katrin. "Katrin Kallsberg" (in Faroese). Tjóðveldi. http://www.tjodveldi.fo/?page_id=5704. Heintað 15 March 2016.
- ↑ ls.fo - Gynækologisk ambulatorium
- ↑ Demokratia.fo - Katrin Kallsberg nýggj forkvinna í javnstøðunevndini
- ↑ http://portal.fo/katrin+kallsberg+stillar+upp+fyri+tjodveldi.html
- ↑ javnstoda.fo - Ólavur Ellefsen nýggjur formaður í Javnstøðunevndini
- ↑ Facebook.com - Síðan hjá Tjóðveldi "KATRIN KALLSBERG STILLAR UPP FYRI TJÓÐVELDI"
- ↑ Løgtingsval 1. September 2015, kvf.fo
- ↑ portal.fo - Stór ósemja millum partarnar í Trivnaðarnevndini

robotstxt: allowed

filter: keep


text:
Edva Jacobsen stillar upp fyri Sambandsflokkin
17. august 2019
Enn eitt kent andlit í føroyskum landspolitikki stillar upp til løgtingsvalið - Edva Jacobsen sat á Løgtingi fyri Sambandsflokkin frá 2010 til valið í 2015
Edva Jacobsen er fødd tann 31. august 1964. Hon er uppvaksin og býr í Fuglafirði. Er gift við Elibert Jacobsen og eiga tey ein vaksnan son.
Edva byrjaði í táverandi Føroya Banka í 1983 og starvaðist har til 2010, tá hon fór í Løgtingið sum varakvinna, og varð síðani afturvald í 2011.
Í 2015 fór hon at arbeiða á Pelagos fram til Januar 2016. Síðani fór hon at arbeiða á Kryvjideild hjá Bakkafrost í Klaksvík og síðani á Glyvrum fram til summari 2018. Í dag arbeiðir Edva á Fíggjar- og HR deildini hjá Bakkafrost. Umframt tað er hon næstvald í Fuglafjarðar býráð, vald fyrstu ferð í 2016.
Partur av frítíðini fer m.a. til missiónsarbeiði, og er í stýrinum fyri Thabor. Hevur stóran áhuga at fylgja við ymiskum ítrótti, og hevur hon í fleiri ár verið í nevndini hjá ÍF-fótbólti, men ikki tey síðstu árini.
Edva hevur sagt ja til at stilla upp aftur fyri Sambandsflokkin. Hon brennur fyri at gera mun politiskt, og vil arbeiða hart fyri at skapa tryggar karmar, bæði vinnuliga, sosialt og fíggjarliga, og reka ein framtaksfúsan politik á kristiligum mentanarstøði.
Sambandsflokkurin livir upp til hettar í stevnuskrá síni, og er einasti flokkur, sum ynskir at arbeiða í tøttum samstarvi í Ríkisfelagsskapinum. Vit megna nógv meira við at standa saman og hettar er ein stór styrki fyri okkara vælferðarskipanir.
Her eru nøkur av hennara mongu hjartamálum:
- Vinnan skal hava tryggar, stabilar og kappingarførar karmar at virka undir
- Sterkt heilsu- og almannaverk í tøttum samstarvi í Ríkisfelagsskapinum
- Bestur karmar innan serøkið, írokna bústaðarmøguleikar
- Fjølbroyttir íbúðarmøguleikar til allara málbólkar
- Allarbestu útbúgvingarmøguleikar til okkara ungdóm, bæði í Føroyum og aðra staðni
- Viðgerðartrygd til allar Føroyingar
- CPR-nr., sum ger tað lættari at virka í øllum Ríkisfelagsskapinum, eisini í sjúkraørindum
- Fiskivinnunýskipanin má endurskoðast. Uppisøla av fiskirættindum kann ikki brúkast
- Tryggan búskap - prístalsregulering av ríkisveitingini og hægri játtan til vælferðartænstur
- Góðar karmar til felagsskapir, td. Kris, Provita, Herbergi og aðrar, so teir hava enn betur møguleika at virka, til stórt gagn fyri nógv menniskju, sum hava brúk fyri hjálp, og teirra familiur.
Sambandsflokkurin
RN
Back


text:
Hósdagin átti portugisiska ítróttakvinnan Catarina Sequeira ein son. Catarina Sequeira var 26 ára gomul, og hevði hon verið heiladeyð síðan desember.
Lítli drongurin, ið fekk navnið Salvador, varð føddur aftaná 32 vikum, og er í løtuni innlagdur á sjúkrahúsi.
Hetta er aðru ferð, at eitt barn verður borið í heim til heiladeyða mammu í Portugal, skrivar BBC.
Catarina Sequeira hevði haft astma, síðan hon var lítil, og var tað astma sum var orsøkin til, at hon endaði í koma, tá hon var komin 19 vikur. Eftir fáar dagar, 26. desember, varð staðfest, at hon var heiladeyð.
56 dagar seinni, varð sonur hennara føddur við keisaraskurði.
Tað var familjan, sum tók avgerð um, at barn hennara skuldi haldast á lívi, og hetta var møguligt, tí at Catarina Sequeira ongantíð hevði boðað frá, at hon ikki ynskti at vera yrkisgagnsgevi.
Í Portugal er skipanin nevniliga tann, at øll kunnu geva yrkisgøgn uttan so at viðkomandi boðar frá, at tey ikki ynskja hetta.
Bæði pápin at barninum og restin av familjuni ynskti, at barnið skuldi berast í heim.
Lítli drongurin vigaði 1.7 kilo, tá hann varð føddur, og hann skal væntandi verða verandi á sjúkrahúsinum í tríggjar vikur.
Í 2016 varð eitt annað barn, Lourenço, føtt í Lissabon, eftir at mamman hevði verið heiladeyð í 15 vikur.


text:
í bygdahúsinum 2. hvítusunnukvøld kl. 19:00
Kári P á Strondum 2. hvítsunnukvøld kl.19
Vælkendi vísusangarin Kári P verður í biografsalinum 2 hvítusunnukvøld kl 19.00.
– ja hvør kennir ikki sangirnar Villar víddir – Meirilutin ræður – Kalli Katt – Bara tú riggar og nógvir aðrir góðir.
Møguleiki er at tekna seg til konsertina á Denne e-mail adresse bliver beskyttet mod spambots. Du skal have JavaScript aktiveret for at vise den. ella ring /sms til 216500.
Kostnaður 130 kr og tú fært kaffi og køkur ókeypis í steðginum. Vit hava terminal.
Tað er avmarkað pláss í salinum.
Ikki seld atgongmerki verða seld við dyrnar hálvan tíma áðrenn konsertina.
Strálan


text:
Mánakvøldið 28. januar 2019 fer Vágakórið undir nýggja og spennandi sangskrá við nýggjum væluppøgdum kórleiðara nevniliga sanglæraranum Katrin á Borg Johannesen.
Katrin er júst flutt heim aftur til Føroyar saman við familjuni eftir 12 ár í Oslo, har hon hevur nomið sær útbúgving í tónleiki við fokus á sang og sangpedagogikk.
Longu 14-15 ára gomul gjørdist hon kórleiðari í ungdómskórinum TenSing í Havn, og hon hevur síðan tá bæði sungið og undirvíst í ymiskum sang- og tónleikasamanhangum.
- Nú síggi eg fram til at leiða Vágakórið, og tað verður spennandi, hvat vit saman kunnu fáa í lag, sigur Katrin spent.
- Vit eru serliga spent uppá at bjóða nýggjum sangarum at koma við, tí vit ætla at víðka munandi um kórið, so tað vónandi aftur kann gerast so stórt, sum tað einaferð var - stuttligt hevði verið, eisini at sæð mong av okkara ungu sangfuglum í einum fjølbroyttum vælljómandi Vágakóri.
- Vit hittast hvørt mánakvøld kl. 19.30 til 21.30. í gomlu skúlaauluni á Giljanesi. Vit venja, læra, frøast um vakran tónleik, hugna okkum. Málið er at gleða okkum sjálvi og onnur við vøkrum sangi til skemtunar og til hátíðarløtur.
- Um nakrar vikur skipa vit fyri einum venjingarvikuskifti á onkrum eksotiskum staði í Føroyum. Hugni, venjing og konsertir í nærumhvørvinum eyðkenna hesar 2-3 dagarnar heimanífrá.
Um tú veitst okkurt, sum VP ikki veit - skriva so til vp@vp.fo


text:
Grundtvigianisma
Grundtvigianisma er heita á fólkakirkjuligum vongi, ið er bygdur á fatan kristnifatanina hjá háskúlamanninum, sálmaskaldinum, prestinum og rithøvundinum N. F. S. Grundtvig. Grundtvigianisman var av týdningarmestu vekingarrørslunum, ið fóru at gera um seg í 19. øld.
Grundtvigianisman stendur sum andsøgn til pietismuna, ið millum annað er umboðað við sálmaskaldunum H. A. Brorson og Thomas Kingo. Innihaldsliga snýr grundtvigianisman seg um, at tað er týdningarmikið at liva lívið á jørðini í gleði og sóma. Av teirri orsøk verður grundtvigianisman mangan mett sum ein hugsjón, ið leggur dent á lívsgleði, glaður kristindómur.
Hugsjónarliga hevði grundtvigianisman sera stóran týdning, tí millum annað fólkaháskúlarnir, fólkakirkjan og aðrir felagsskapir mangan vóru skipaðir eftir grundtvigianskum leisti.


text:
Erling Isholm vart ph.d. á Fróðskaparsetrinum
mentan08-11-2019 - 20:55 - Jóanis Nielsen
Í dag8. november vardi Erling Isholm ph.d.-ritgerð sína um fiskivinnuna sum broytingaramboð hjá amtmanninum.
Erling Isholm starvast á Søgu- og Samfelagsdeildini, har hann er adjunktur og undirvísingarleiðari í søgu. Hann hevur samstundis arbeitt við ph.d.-ritgerðini, sum kallast: "Fiskivinna sum broytingaramboð hjá amtmanninum - ein kanning av, hvussu amtmaðurin nýtti fiskivinnu til at flyta Føroyar inn í modernaða tíð".
Yngve Flo, dr.art., fyrstiammanuensis á Institutt for arkeologi, historie, kultur- og religionsvitenskap á Universitetet i Bergen, hevur verið høvuðsvegleiðari, og Hans Andrias Sølvará, ph.d., professari á Søgu- og Samfelagsdeildini á Fróðskaparsetrinum, hevur verið hjávegleiðari.
Í metingarnevndini vóru
Kenn Tarbensen, ph.d., seniorgranskari á Rigsarkivet í København.
Hrefna Róbertsdóttir, fil.dr., tjóðskjalavørður á Þjóðskjalasafn Íslands.
Andras Mortensen, ph.d., lektari á Søgu- og samfelagsdeildini á Fróðskaparsetrinum, formaður.
Chik Collins, rektari, bjóðaði vælkomin til verjuna í Kongshøll seinnapartin. Hann fegnaðist serliga um góðu uppmøtingina, nærum 150 fólk, sum er heilt øðrvísi enn tað, sum er vanligt í Skotlandi, haðani hann kemur. Har er siðvenja, at einans ph.d.-studenturin, tveir opponentar og møguliga ein vegleiðari eru til staðar.
Síðani tók Hans Andrias Sølvará, dekanur, yvir og leiddi restina av verjuni.
Fyrst fekk Erling Isholm høvi at leggja fram sína gransking og niðurstøður. Talan er um eina umfatandi ritgerð, góðar 400 síður, so hann fór ikki í smálutir.
Hrefna Róbertsdóttir var fyrri opponentur. Hon helt, at stóra ritgerðin hevði havt gott av at verið komprimerað nakað, men helt samstundis, at Erling reisir fleiri spennandi spurningar í ritgerðini. Aftaná eitt gott kjak tók hon samanum og rósti honum fyri arbeiðið, sum hon helt gav møguleika fyri framhaldandi gransking í norðuratlantshavi.
Aftaná ein stuttan steðg var møguleiki at seta spurningar ex audiotorio og hetta nýttu fleiri fólk høvi til.
Síðani fekk seinni opponentur, Kenn Tarbensen orðið. Í einum skemtiligum og til tíðir speiskum tóna fanst hann at arbeiðinum í støðum og reisti ymsar spurningar. Hann rósti eisini arbeiðinum, serliga fyri at bróta upp úr nýggjum í mun til traditionella nationalistiska føroyska søguskriving.
Andras Mortensen, formaður í metingarnevndini, tók at enda samanum ritgerðina og verjuna. Hann tók serliga afturí langa bakgrundspartin, sum fyllir nakað ríkiligt í mun til høvuðsevni, men sum kortini gevur nýggjar vinklar uppá fleiri evni.
Aftaná ein stuttan fund kunngjørdi Andras Mortensen vegna nevndina, at tey vóru samd um, at Erling Isholm við ritgerðini og verjuni hevur lokið ásetingarnar í kunngerðini. Tey mælti tí til, at hann fekk tillutað ph.d.-heitið. Eftir hetta fekk Erling Isholm prógv handað.


text:
Thordis Dahl Hansen
Lese opp på færøysk av Hanna Klein Poulsen
At fara á fjall og at fletta er ein partur av Føroysku mentanini. Tí fellur tað natúrligt at fletta ein seyð í skúlanum og at næmingarnir hjálpa til.5
Tá ið lambið er dripið, verður tað svævað. Dúgliga má rørast, so klumpar ikki koma í blóðið. Blóðið verður brúkt til blóðpylsu.9
Áðrenn krovið verður opað, bindur flettarin fyri vælindið, soleiðis at gorið ikki rennur út.13
Her er tálgin, sum kom út úr krovinum. Ein partur av tálgini verður brúktur til blóðpylsu.23
Her er bløðran. Sum oftast verður hon burturbeind, men summi blása hana upp, heingja hana at turka og bresta hana á nýggjárinum.25
Vombin verður vaskað, so hon er klár at klippa sundur og seymað til indur at kóka blóðpylsu í.39
Foto/ Myndir/ Asseq/ Valokuva/ Guvvieh/ Nuotraukos/ Photo:
S1+34: June-Eyð Joensen
S4: Jóanis Nielsen
S6-38: Thordis Dahl Hansen


text:
G.O. Sars og Magnus Heinason á Havnini aftan á lidnar svartkjaftakanningar
Týskvøldið 7/4 kom G.O. Sars á Havnina, eftir loknar svartkjaftakanningar. Fyrr um dagin kom Magnus Heinason inn, eftir at teir vóru lidnir við teirra part av somu kanningum.
Hesar kanningarnar eru partur av árligu altjóða felagskanningunum av svartkjafti sunnan fyri Føroyar, sum ICES skipar fyri. Tey luttakandi londini eru, umframt Føroyar, Noreg, Írland, Holland og Russland. Skipini frá hesum londunum hava kannað økini longri suðuri, t.e. økini vestan fyri Írland og Skotland.
Úrslitið frá kanningunum verður greitt, eftir at tølini frá øllum rannsóknarskipunum verða roknað síðst í apríl mánað.
G.O. Sars verður liggjandi á Havnini til fríggjadagin 9/4, tá leiðin gongur móti Eysturgrønlandi, har teir fara at kanna streymviðurskifti og meldrar í økinum.
Kelda & Myndir : Havstovan


text:
Bryggjubakka 14-16 – Tel 31 87 69 – fo-fisk@post.olivant.fo – fiskimannafelag.fo
Føroya Fiskamannafelag varð stovnað í 1911, og er sostatt tað næstelsta fakfelagið í Føroyum. Símun Pauli úr Kunoy úr Gøtu gjørdist fyrsti formaður og Rasmus Rasmussen gjørdist skrivari í felagnum. Tað sermerkta er, at báðir vóru lærarar.
Símun Pauli úr Kunoy hevði í desember árið fyri hjálpt fiskimonnum úr Gøtu at skriva bræv til fiskimenn úr øllum bygdum í Føroyum um at stovnað eitt felag fyri fiskimenn. Hetta var harðliga tiltrongt, tí fiskimenn vóru sera bundnir at reiðarunum og keypmonnunum. Avtøkan av einahandli, giftibanninu og bátsbandinum hevði givið fólki eina kenslu av frælsi, men hóast formligt frælsi vóru fólk sera bundin at arbeiðsgevara, reiðarum og keypmonnum. Hetta var gróðrarbotnurin undir føroysku fakfelagsrørsluni.
Úrslitið av brævinum frá gøtumonnum í desember 1910 var stovnanin av fiskimannafelagnum. 45 menn úr 24 sóknum møttu á fundi. Tørvurin var á einum felagið at tosa søk fiskimanna og árið eftir í 1912 var fyrsti sáttmálin gjørdur við reiðarafelagið.
Stjórnin í Føroya Fiskimannafelag:
- Jan Højgaard, formaður
- Sámal Poulsen, Sandvík, næstformaður
- Magnus Pauli Glerfoss, nevndarlimur
- Mortan Berjastein, nevndarlimur
- Axel Hansen, nevndarlimur
- Sniálvur Røvilsberg, nevndarlimur
- Sólberg Olsen, nevndarlimur
Minstalønin hjá fiskimonnum er 833 kr. um dagin.
Sjúkraviðbót hjá fiskimonnum er 17.623,20 kr. um mánaðin, tá er frítíðarlønin íroknað.
Fiskimannafelagið, ið var stovnað 1911, er eitt av elstu fakfeløgunum í Føroyum.
Sóknarstýrislimir
Sóknarformenn og tiltaksmenn:
Sumba:
1. Jón Poulsen, Lopra
2. Eli Poulsen
3. Ólavur Jacobsen
Vágur:
1. Gunnleif Gudmundsen
2. Linjohn Kjærbech
3. Ólavur Sigurðsson
Porkeri:
1. Eyðálvur Holm
2. Niels Jensen
3. Mortan Bech
Fámjin:
Johan í Smiðjuni
Froðba:
1. Elvin Borðá
2. Marni Olsen
3. Mannbjørn Joensen
Hvalba
1. Gunnar Olsen
2. Jens Mørk
3. Høgni Müller
Sandvík:
1. Tummas Thomsen
2. Sámal Poulsen
3. Niels Mørk Borgardal
Skúvoy:
1. Tummas Frank Joensen
2. Thomas J. Thomsen
3. Birgir Thomsen
Dalur:
Steintór Djurhuus
Skálavík:
Eyðstein Dalsgaard
Sandur:
1. Hallur Sólsker
2. Sniálvur Røvilsberg
Skopun:
1. Mads K. Winther Olsen
2. Johan Johanneson
3. Sofus W. Olsen
Sandavágur:
1. Jóan Jakku Magnussen
2. Jógvan Magnus Andreasen
Miðvágur:
1. Sólberg Olsen
2. Eyðfinn Johansen
3. Petur Leivur Davidsen
Sørvágur:
1. Petur E. Jacobsen
2. Finn Nielsen
3. Mikkjal Simonsen
4. Pauli Bo Petersen
Hestur:
Óli Joensen
Nólsoy:
Marnar á Skúr
Tórshavn:
1. Hans Vilhelm Danielsen, Millum Gilja 31, Hoyvík
2. Jeffri Justinusen, Krosslíð 3, Tórshavn
Vestmanna:
1. Jákup Thomsen
2. Øssur Christiansen
Kvívík:
1. Jógvan M. Joensen
2. Herluf Muller
3. Bárður Isaksen
Kollafjørður:
1. Heðin Hansen
Hósvík:
1. Hans J. Djurhuus
2. Tom Djurhuus
Hvalvík:
1. Jákup Egholm, Streymnes
2. Tummas Jacobsen
Haldarsvík:
1. Steinbjørn Magnussen, Tjørnuvík
2. Einar Hansen, Langasandur
3. Jonn Hansen, Langasandur
Eiði:
1. Jákup Eli Ejdesgaard
2. Jørmund Ellingsgaard
Sunda sókn:
1. Rógvi Dam, Norðskála
2. Elmar Petersen, Oyri
3. Hilmar Samuelsen, Oyrarbakki
Sjóvar sókn:
1. Jan Højgaard, Strendur
2. Petur Mohr Jacobsen, Strendur
3. Sólfríður Berthelsen, Innan Glyvur
Skála:
1. Casper Vendelbo Christiansen
2. Poul Andrias Hansen
3. Knút Johannesen
Funningur:
Jógvan Johannesen
Gjógv:
Erling Joensen
Runavík:
1. Eyðun Ó. Danielsen, Rituvík
2. Jack Højgaard
3. Sven Hansen, Glyvrar
Nes sókn:
1. Rúni í Hjøllum, Toftir
2. Janus Fossdalsá
3. Henry F. Mohr, Toftir
Gøta:
1. Hargarð Tvørfoss, Norðragøta
2. Hjørleif Hansen, Syðrugøta
3. Hans Nesá, Norðragøta
Leirvík:
1. Randal Nybo
2. Henry á Reynatrøð
3. Rasmus Petur Tróndheim
Fuglafjørður:
1. Mortan Berjastein
2. Alexander Abrahamsen
3. George Berjastein
Oyndarfjørður:
Kalsoy:
Markus í Nornastovu, Mikladalur
Kunoy:
1. Fróði Joensen, Haraldssund
2. Pól Rasmussen
3. William Dam
Klaksvík:
1. Sørin Birgir Sørensen
Norðdepli:
1. Poul Fuglø, Norðdepil
2. Jóannes Sivertsen, Hvannasund
3. Birgir Poulsen, Hvannasund
Viðareiði:
1. Benjamin Matras Absalonsen
2. Svenning Sørensen
3. Jákup Absalonsen
Svínoy:
Petur E. Danielsen
Trygging
Sum limur í Føroya Fiskimannafelag er tú tryggjaður, um illa vil til og tú ella børn tíni gerast hættisliga sjúk.
Føroya Fiskimannafelag hevur tryggjað limir sínar og teirra hjúnaðarfelaga/sambúgva við deyða, umframt at tey sum gerast 67 ár fáa eina lokaupphædd útgoldna, um teir lúka limaskapstreytirnar. Eisini hevur FF sum nakað nýtt eina frítíðartrygging fyri limir sínar.
Tryggingarfaldarin kann síggjast við at trýsta á her
Rættindi
Upplýsing
Ein stórur partur av virkseminum hjá Fiskimannafelagnum er at upplýsa fiskimenn um teirra rættindi, tá teir gerast sjúkir ella koma til skaða. Men her verður gjørdur ein samandráttur av galdandi skipanum:
Tá fiskimaður gerst sjúkur umborð:
Um mynstraður fiskimaður verður sjúkur á túri, og hetta verður váttað av skipara og lækna, eigur viðkomandi rætt til sjúkratrygd. Minstalønin er kr. 15.735,- + frítíðarløn, ella tils. kr. 17.623,20 um mánaðin.
Umsóknarblað fæst frá Lønjavningarstovuni tlf. 35 30 20 ella á www.fisk.fo. Varir sjúkan longri enn 75 dagar, tekur dagpeningaskipanin við fram til 280 dagar, frá tí sjúkan byrjaði. Dagpeningaskipanin gevur kr. 3.956,- um vikuna, men munurin upp til minstuløninia, kr. 16.858,46 verður goldin av Trygdargrunni Føroya Fiskimannafelags tó max. 20%.
Sjúkratrygd
Sambært lóg nr. 30 frá 19. mai 2004 verður veitt fiskimonnum sjúkratrygd:
Veitt verður mynstraðum fiskimonnum sjúkratrygd, um teir fara sjúkir í land, og hetta verður váttað av skipara og lækna.
Sjúkratrygdin er frá 1. mai 2010 kr. 529,78 um dagin umframt frítíðarløn, ella 60% av 8 vanligum tímalønum sambært sáttmála millum Føroya Arbeiðarafelag og Føroya Arbeiðsgevarafelag.
Sjúkratrygdin kann veitast í mesta lagi í 75 samfeldar dagar og í mestalagi 180 dagar í einum álmanakkaári.
Innlatingarfreistin er 60 dagar og freistin fyri fyrsta læknaviðtalu er 14 dagar eftir heimkomu.
Umsøkjarin hevur sjálvur ábyrgdina av, at tíðarfreistirnar verða hildnar.
Tá sjómaður gerst sjúkur umborð
Manning á farmaskipi, sum gerst sjúk í tænastu, eigur løn í tríggjar mánaðar og í fýra mánaðar, um hann hevur 5 ára starvstíð. Somu reglur eru galdandi fyri barnsburð.
Tá fiskimaður gerst sjúkur heima
Tá fiskimaður gerst sjúkur heima, kemur hann undir dagpeningaskipanina, um hann kann fáa váttan um inntøkutap. Frá dagpeningaskipanini fæst dagpeningur í upp til 40 vikur í einum 12 mánaðarskeiði. Nú verður goldið frá 1. degi.
Hægsta upphæddin er kr. 3.956.- (íroknað frítíðarløn) um vikuna, men munurin upp til minstuløn verður goldin av Trygdargrunni FFs, tó mest 20%. Serliga fyri dagpeningaskipanina er umráðandi at søkja skjótast gjørligt. Her er tó gjørd tann broyting í 2001, at freistin, sum var 12 dagar, er sett til 30 dagar. Ein nýggj skipan er eisini, at dagpeningur verður goldin til tey, hvørs børn ella hjúnafelagi gerast álvarsliga sjúk, um tað av lækna verður mett neyðugt, at persónurin er um tann sjúka.
Við sjúku longri enn 280 dagar
Hjá teimum, sum eru sjúk longri enn 280 dagar, eru møguleikarnir forsorgarskipanin, avlamispensjón ella framskundað fólkapensjón. Her eiga fólk at venda sær til Almannastovuna og hennara deildir.


text:
Heimssøga er lærubókatilfar ætlað 7.-9. flokki. Heimssøgan er lutvíst ein týðing og lutvíst ein tillaging av svenska lærubókatilfarinum, sum kallast Impuls. Talan er um tríggjar bøkur: Heimssøga – Fram til 1700 til 7. flokk, Heimssøga – Frá 1700-1900 til 8. flokk og Heimssøga – Frá 1900 til í dag til 9. flokk. Endamálið hevur verið at skapa eitt hugvekjandi lærugreinatilfar, sum er hóskandi til nútíðar næmingin.
Heimssøga - Frá 1900 til í dag byrjar við aldamóti 1900, og endar við stóru spurnigunum um yvirgang og altjóðagerð í dag. Millum evnini, ið verða viðgjørd eru: Fyrri heimsbardagi, Tíðin millum kríggini, Seinni heimsbardagi, Tíðin eftir kríggið, Tvídráttur heimsveldanna, Vórðu hjálondini fræls og Stórir spurningar í okkara tíð.
Millum ymsu kapitlarnar í bókunum eru steðgistøð. Í hesum tema-uppsløgum verður dentur lagdur á brot úr søguni, har breiða søguskrivingin verður løgd til viks, soleiðis at pláss verður at viðgera nøkur evni neyvari. Til hvørt av steðgistøðum eru arbeiðsuppgávur – antin í næmingabókini ella til útskrivingar í læraravegleiðingini.
Tíðarásar eru settir upp innanfyri permuna í lesibókini. Hugsanin er, at tíðarásarnir skulu geva næmingunum greiðari yvirlit yvir tey tíðarskeið, sum verða viðgjørd í bókunum – nær fara tær fram, hvussu langt tíðarbil fevna tey um, og hvar hoyra tey heima í tíðini samanborið við aðrar hendingar.
Tá ið tíðarásarnir eru settar innanfyri bókarpermuna, gerst tað lætt at venda aftur til teir av og á í undirvísingini. Nakrir av tíðarásunum lýsa neyvari týðandi øki sum til dømis ídnaðartilgongdina og menningina viðvíkjandi fólkaræði og mannarættindum.
Bókin hevur heimasíðu á www.snar.fo/heimssoga
Bókin fæst í bókamiðsøluni og kostar 240 kr.
Heimssøga er lærubókatilfar ætlað 7.-9. flokki. Heimssøgan er lutvíst ein týðing og lutvíst ein tillaging av s...
Heimssøga er lærubókatilfar ætlað 7.-9. flokki. Heimssøgan er lutvíst ein týðing og lutvíst ein tillaging av s...
Heimssøga – Frá 1900 til í dag.
© Nám 2012
Týtt og tillaga til føroyskt hevur
Jóan Pauli Joensen eftir
Impuls Historia 3
© 2009 Göran Körner, Lars Lagheim og Natur & Kultur, Stockholm
Fälth & Hässler, Värnamo 2009
Umbróting: Gramar p/f
Prent og innbinding: Føroyaprent
Útgáva: Nám,Tórshavn 2012
1. útgáva, 1. upplag: 2012
ISBN: 978-99918-2-070-5


text: Óli Mortensen megnaði í kvøld at vinna sær gullheiðursmerki á íslendsku meistarastevnuni á langgeil, tá ið hann í Laugardagslaug í Reykjavík svam teinin uppá 8:30.32, frammanfyri íslendsku Daniel Hannesson á 8:31.07 og Arnór Stefánsson á 8:32.78. Hetta er eisini nýtt føroyskt juniormet, í mun til teir 8:31.34 sum Óli svam á Norðurlendsku Meistarastevnuni fyri Ung í fjør summar. Óli førdi rættiliga greitt frá byrjan til endan, upp í smá trý sekund við 700 metrar, til Daniel setti spurt inn seinastu 100, og mundi fingið Óla aftur. Sí úrslitalistan her.


text:
Korruptión í Kringvarpi Føroya?
3. juli 2018
Verri skil í Sortudíki.
Nú hevur løgfrøðingurin pakkað kuffertið og er farin av landinum í feriu, og ein annar nýggjur skal byrja í starvi í august mánaði.
Eftir sita vit, ørkymlaði og vita ikki fyrrenn tá, hvat skal henda.
Ja. Hvat skal man gera fyri at fáa álit aftur á tíðindadeildini á KVF?
Tað veldst um hvønn mann spyr, um KVF er álítandi. Men eitt kann sigast við vissu, og tað er, at
fyrrverandi tíðindaleiðarin ikki hevði so reint mjøl í posanum sum líkt var til. At vera noktaður at skriva um ávís evnir virkar mær undarligt. Man hevði skula trúð, at talan var um ein privatan miðil, sum fær pengar frá einari stórari fyritøku, sum fjalir mangt slíkt.
Er tað ikki tað eitt statsfíggjað kringvarp er til, so sleppast skal undan lobbyistum og vera politiskt óheft?
Skilabest var, at leiðandi størv í KVF vóru lýst leys triðja hvørt ár, fyri at sleppa undan, at ein politiskt litaður persónur sleppur at mynda tíðindaflutningin í almenna kringvarpinum í ára tíggir.
Tað er best fyri allar partar.
Marius Høgnesen
RN
Aftur


text:
Eyðkenni við ICA-ráðstevnuni í ár var broyting. Flest allar framløgur á ráðstevnuni og nærum øll kjak snúði seg um, hvussu skjalasøvn kring heimin kunnu lofta teimum stóru avbjóðingum, sum broytingar í politikki, tøkni, mentan, fyrisiting, búskapi og veðurlagi seta teimum.
Flest øll vóru samd um, at broyting og nýhugsan er neyðug. ‘Business as usual’ er ein farin søga. Øll skjalasøvn verða noydd at halda eyga við, hvat gongur fyri rundan um tey, og spyrja seg sjálvan, um tað tey sjálvi gera er tað rætta, og um tað er nóg gott.


text:
Grønlendskir filmsdagar verða í Norðurlandahúsinum frá 5. til 9. Oktobur har allar filmsýningar eru ókeypis.
Sunnudagin 5. oktobur
Filmsvikan byrjar sunnudagin 5. Oktobur kl. 19.00. Her verður setan av filmsvikuni og stuttfilmurin ”Nuumioq” verður vístur. Les meira um filmin og sí trailarin her. Filmurin hevur enskar undirtekstir og varðar í 95 min.
Mynd úr filminum "Nuumioq"
Mánadagin 6. Oktobur kl. 19.00
Filmarnir, sum verða vístir mánadagin verða ”My Norwegian Grandfather”, sum er ein stuttir dokumentarfilmur við polskari talu og enskum undirtekstum. Hetta er ein filmur um abba leikstjóran. Hann livdi í Grønlandi og samarbeiddi við Nazi Týskland. Filmurin varðar í 20 min.
Næsti filmur er ”Aulahuliat” (flytandi myndir), sum er ein dokumentarfilmur við grønlenskari talu og enskum undirtekstum. Filmurin varðar í 45 min. Aulahuliat er ein sera persónligur og sera sjáldsamur dokumentarfilmur um fólkið í Thule í Norðurgrønlandi, um teirra lív og søgu, sæð frá sjónarmiðnum hjá einum amatør myndafólki.
Eisini verður dokumentarfilmurin ”ECHOES” vístur, hann hevur enska talu og enskar undirtekstir. Filmurin varðar í 24 min. Leikstjóri Ivalo Frank fortelur eina poetiska lívs- og kærleikssøgu um makaleysa landslagið, og um tað sum stendur eftir frá amerikanska herðinum í Eysturgrønlandi.
Mánadagur 6. oktobur kl. 21.00
Seinni mánakvøldið verða tveir filmar afturat vístir. Fyrsti filmurin er ”Tupilaq”, sum er ein animatiónsfilmur, sum varðar í 6 min. Filmurin snýr seg um ein mann, sum drekkur illa, sum situr og eygleiðir býarlívið, men sum brádliga kemur at hugsa um grønlensku náttúruna, sum hann kemur frá – ein heimur, sum er mótsetningur til civilisatiónina.
Mynd úr filminum "Tupilaq"
Seinasti filmurin mánadagin verður ”Arfernat: Number Six”. Hetta er ein dokumentarfilmur við grønlenskari talu og enskum undirtekstum. Filmurin varðar í 77 min. ”Afernat: Number Six” snýr seg um tann unga Ova Johansen frá lítlu bygdini Ilimanaq. Her fylgja vit Ova, sum fyrireikar seg til stóra hundasletukappingina Avanaata Qimusersua.
Týsdagin 7. oktobur kl. 19.00
Fyrsti filmurin týsdkvøldið er ”Sermiligaaq 65°54’N, 36°22’W”. Hetta er ein stuttfilmur við grønlenskari talu og enskum og týskum undirtekstum. Filmurin varðar í 63 min. Her fylgja vit lívinum í eysturgrønlensku bygdini har fólkini fyri fáum ættarliðum síðani búðu í jarðarhúsum, men sum nú hava ein vanligan gerandisdag.
Næsti filmur er ”Blok P”, sum er ein dokumentarfilmur á grønlenskum við enskum undirtekstum. Filmurin varðar í 35 min. ”Blok P” var eitt stórt sosialt 60’ara-íbúðarbygging, sum tá í tíðini húsaði 1 prosent av grønlenska fólkinum. Í filminum síggja vit, tá tey taka húsið niður, og samstundis møta vit nøkrum av teimum fyrrverandi búfólkunum.
Týsdagin 7. oktobur kl. 21.00
Seinni á kvøldinum verður stuttfilmurin ”Aningaaq” vístur. Filmurin hevur bæði grønlenska og enska talu og varðar í 7 min. Filmurin snýr seg um ein grønlenskan fiskara, sum tjaldar á ísinum og tosar gjøgnum eitt tvívegis radio við ein doyggjandi astronaut, sum er strandaður í rúmdini.
Mynd úr filminum "Aningaaq"
Stuttfilmurin ”Inuk” er seinasti filmurin týskvøldið. Filmurin varðar í 90 min, og hevur danskar og enskar undirtekstir. Inuk merkir menniskja á grønlenskm og er navnið á tannáringa høvuðsleiklutinum. Vit hoyra søguna um Inuk frá Nuuk, sum verður sendur á barnaheim í Norðurgrønlandi.
Mikudagin 8. Oktobur kl. 19.00
Mikukvøldið kl. 19.00 verður dokumentarfilmurin ”The Expedition to the End of the World” vístur. Filmurin er á enskum/donskum og varðar í 90 min. Filmurin snýr um eina ferð til tey seinastu hvítu umráðini á heimskortinum.
Mikudagin 8. Oktobur kl. 21.00
Kl. 21.00 verður stuttfilmurin ”Hinnarik Sinnattunilu” (Hinnarik’s Dream) vístur. Filmurin er á grønlenskum við enskum undirtekstum og varðar í 80 min. Ein filmur um unga Hinnarik, sum er ónøgdur við lívið í Nuuk. Men brádliga ein dag fær hann eina óvæntaða uppringing, sum broytir alt.
Hósdagin 8. oktobur kl. 17.00
Hósdagin 8. oktobur er seinasti dagur í grønlensku filmsvikuni. Dagurin byrjar longu kl. 17.00 og dokumentarfilmurin ”Souls in a room” verður vístur. Filmurin er á donskum við enskum undirtekstum og varðar í 54 min. Í ”Souls in a room” fylgja vit grønlenska singer/songwriter Simon Lynge til upptøkurnar av hansara fyrstu fløgu.
Mynd úr filminum "Souls in a room"
Hetta kvøldið verður eisini konsert við bæði grønlenska alternativa rockbólkinum ”Small Time Giants” og føroyska ”Dánjal”. Konsertin byrjar kl. 19.30 og kostar 80 kr.


text:
Orð og lag: 200
Tað hevur verið eitt bankarán
Sera væl lagt til rættis
Og teir sluppu avstað við 400 milliónum
Menninir hvurvu líka skjótt, sum teir vóru komnir
Í einum stórum Mercedes
Tað var tað frekasta, eg havi sæð
Teir fóru inn á alljósum degi, baby
Tað var tað stóra bankaránið
Og vit hava eina eftirlýsing
Sjey feitir mans í nýstroknum skjúrtum
Og allir vóru í slipsi uttan ein
Og vit hava sæð teir fyrr
Tað var tað frekasta, eg havi sæð
Teir fóru inn á alljósum degi, baby
Tað stóra landsbankaránið
Viss tú sært ein tjúkkan mann í flottum klædningi
Alvápnaður við pennum og dokumentmappu
So veitst tú, at hann er ein farligur bankaránari
Sum stjelur tínar súrttjentu skattapengar, baby
Til at fíggja eitt óneyðugt hol á fíggjarlógini
Tað stóra landsbankaránið, yeah


text:
Orð og lag: Aage Samuelsen
Týtt: Kajfinn Hammer
1. Alt eg havi Guði givið,
Honum valt at fylgja her;
Hann av náði gav mær lívið,
tað, sum í Hans blóði er.
Niðurlag: Fylt við sangi er mítt hjarta,
loyst frá stúran, sorg og pínu.
Hvørja løtu er Hann hjá mær,
trúareygað klárt Hann sær.
2. Mína synd Hann hevur sónað,
sál mín tváað við Hans blóð’.
Syndafallið er upprættað,
á, hvat er Guðs náði góð.
3. Eg í trúnni Jesus vænti,
Hann kann koma hvønn ein dag.
Hann til Dýrdina meg heintar,
har tilbúgvið er mær stað.
4. Tá mítt ljós er niðurbrunnið,
sagt hitt seinasta farvæl,
lovsongur av mínum munni
í Guðs dýrd tá byrja skal.


text:
Nes Sóknar Musikkskúli hevur næmingakonsertir týskvøldið 29. mai og mikukvøldið 30 mai í skúlanum úti í Runavík - konsertirnar byrja bæði kvøldini klokkan 19:00.
30.05.2007
NæmingaKonsert
- Vikublaðið: Konsert í Søldarfirði
- Portalurin: Økini eru skilgreinað
- Portalurin: Útjavning kann skjótt gerast veruleiki
- Kommunuskrivstovan í summarfrí
- Gongutúrur sunnudagin 15.juli
- FÓLKATÓNLEIKASTEVNAN 2007
- Vikublaðið: Kommunurnar og Laksafoss fundast um útjavningargrunn
- ÚF: Kommunurnar ikki víst útjavningartilboði frá Laksafoss aftur
- Sparkivøllurin í Funningsfirði liðugur
- ÚF: Kommunurnar vilja ikki beinleiðis minka útreiðslurnar næsta ár
- Væleydnað Føroya Kvøld.
- Eysturoyar gongufelag
- www.kapprodur.fo: Teir Gulu vinna og vinna
- ÚF: Kanning: Føroysk børn lesa ov seint og skilja illa tað, tey lesa
- Tíðindaskriv frá KSF
- Portalurin: NSÍ er steypavinnari
- Umhvørvisnevnd Norðurlandaráðsins vitjar í Runavíkar Kommunu.
- Summartónar
- Býráðsfundurin framskundaður
- Jóansøkubál í Funningsfirði


text:
Nýggir landsvegir
Áðrenn sett verður út í kortið fyri einum nýggjum landsvegi, og óansæð um hetta er eitt stig, sum Landsverk sjálvt tekur, ella tað kemur sum eitt politiskt ynski, so byggir ein slík ætlan altíð á eitt sera gjølligt forarbeiði.
Síðani fyrsta samferðsluætlanin kom í 2007 - seinni dagførd í 2012 - hevur hon verið grundarlag fyri nýggjum vegaføringum. Tá farið verður undir nýggja verkætlan er fyrsta stigið at savna inn hagtøl, fyri at kunna lýsa tørvin nágreiniliga. Tá fíggjarligu karmarnir eru komnir upp á pláss, kann prosjekteringin bjóðast út, og til síðst verður sjálv verkætlanin boðin út.
Aðalmálið við øllum ferðslutrygdararbeiðinum er nullvisjónin; at eingin skal doyggja ella koma álvarsliga til skaða í ferðsluni.
Landsverk varðar av landsvegakervinum, og hevur seinastu 30 árini arbeitt miðvíst við at bøta um trygdina hjá teimum ferðandi á landsvegunum. Arbeitt verður bæði við at minka um vandan fyri, at óhapp henda og við at minka avleiðingarnar av óhappum.
Sniðgevingar av vegum og vegumhvørvinum, skulu vera leiðandi. Tað merkir, at sjálvur vegabygnaðurin skal vísa teimum ferðandi, hvør atburður í ferðsluni er tann rætti.
Vegabygnaðurin skal eisini verða fyrigevandi. Kanningar vísa, at stórur partur av øllum óhappum skyldast menniskjaslig mistøk. Hesi óhapp eru ring at fáa heilt burtur, men avleiðingarnar av óhappunum kunnu minkast, um vegurin er bygdur soleiðis, at tey ferðandi ikki doyggja ella fáa álvarligt mein í einum ferðsluóhappi.
Landsverk var við at orða fyrstu ferðslutrygdarætlanina fyri Føroyar, ið fevnir um fleiri ítøkilig tiltøk, sum kunnu gera tað tryggari í ferðsluni. Fleiri av hesum tiltøkum eru sett í verk.
Í 2007 kom fyrsta ferðslutrygdarætlanin fyri Føroyar út. Tíðarskeiðið var 2008-2015. Ætlanin fevndi um 35 ítøkilig ferðslutrygdartilmæli, ið øll hava til endamáls at betra um ferðslutrygdina. Ætlanin var, at ferðslutrygdarætlanin áhaldandi skal verða kannað og eftirmett fyri møguliga at seta nýggj mál ella mæla til onnur tiltøk og átøk fyri at koma nærri málinum í nullhugsjónini. Í ar hevur Ráðið Fyri Ferðslutrygd latið úr hondum eina dagførda Ferðslutrygdarætlan fyri Føroyar fyri tíðarskeiðið 2019-2027.
Ferðslutrygdarætlanin kann takast niður her
Ferðslutrygdartiltøk
Endamálið við ferðslutrygdartiltøkunum er at betra ferðslutrygdina á verandi vegakervi. Talan er oftast um tiltøk, ið eru neyðug, tí ferðslan er økt ella broytt, síðani ein vegur ella tunnil varð tikin í nýtslu. Í øðrum lagi har nýggj vitan hevur gjørt tað neyðugt at broyta verandi veg, tí hann ikki lýkur trygdarkrøvini í dag.
Játtanin til ferðslutrygdartiltøk hevur seinastu árini ligið um 2 og 7,5 mió. um árið. Landsverk hevur annars mælt til, at minst 8 mió. kr. verða settar av til ferðslutrygdartiltøk um árið. Ferðslutrygdartiltøkini verða raðfest soleiðis, at mest møgulig trygd fæst fyri játtanina. Tað merkir, at tiltøk verða sett í verk, har tú fyribyrgir flest ferðsluóhappum.
Skrásetingar og ferðslutrygdareftirlit
Eitt miðvíst arbeiði verður gjørt fyri at heinta inn neyvar upplýsingar, útgreiningar og tøl, sum vísa, hvar og hví óhapp henda. Hugt verður eisini út um landoddarnar eftir kanningum og royndum aðrastaðni.
Sum aðrastaðni eru menniskjaslig mistøk orsøk til flest øll ferðsluóhapp. Hinvegin vísa kanningar eisini, at vegurin sjálvur og kringumstøðurnar eru beinleiðis orsøk til 6 prosent av øllum ferðsluóhappum. og saman við menniskjasligum feilum óbeinleiðis orsøk til 19 prosent. Tískil ber eisini til at fáa talið av ferðsluóhappum niður við at gera vegakervið tryggari.
Sum dømi um ferðslutrygdartiltøk kunnu nevnast: Trygging av vegamótum, rumlifoyrur, ljós, trygdarútbúnaður í tunlum, breiðkan av vegi og víkipláss.
Ítøkiligar verkætlanir
Les meira um tey ferðslutrygdartiltøk, sum eru í gongd her
Ferðsluhagtøl
Ein umráðandi partur av arbeiðinum at tilrættisleggja og tryggja ferðsluna eru ferðsluhagtøl. Landsverk hevur síðani mitt í áttati-árunum gjørt ferðsluteljingar á landsvegunum. Hesar vísa, hvussu ferðslan er broytt seinastu árini, og virka sum grundarlag, tá ferðslutrygdartiltøk og -ætlanir skulu gerast.
Talan er fyrst og fremst um teljingar av akførum, umframt at slag av akfari, koyrirætningur og ferð eisini verður staðfest.
Landsverk hevur síðani miðskeiðis í áttati-árunum skrásett øll ferðsluóhapp út frá politifrágreiðingum. Fyri miðvíst at minka um ferðsluóhapp, er umráðandi at vita, hvat hendi, hví tað hendi, og ikki minst, hvat kann gerast fyri at fyribyrgja, at tað hendir aftur.
Ferðslufrágreiðingar
[PDF skjøl - Kunnu lesast við Acrobat Reader]
Eitt vælvirkandi samferðslukervi hevur stóra ávirkan á, hvussu samfelagið virkar. Tað hevur ávirkan á, hvar fólk búseta seg og arbeiða, hvar vinna, skúlar og aðrar tænastuveitingar verða staðsettar. Ein yvirskipað samferðsluætlan er ein langtíðarætlan. Hon skal tryggja, at samferðslukervið til eina og hvørja tíð nøktar samtíðarinnar krøv og tørv.
Peningur í flutningskervið skal verða brúktur so optimalt sum til ber. Endamálið við infrakervinum er flytføri – tað at kunna ferðast úr staði í stað – og framkomuleikin, sum er ferðatíðin, smidleikin og dygdin á ferðini. Samstundis skal havast í huga, hvørja ávirkan betri flytføri og framkomuleiki hava á bæði ferðslutrygd og umhvørvi.
Samferðsluætlan 2008-2020
Vinnumálaráðið setti í 2006 gongd á arbeiðið at orða eina samferðsluætlan fyri Føroyar. Í arbeiðsbólkinum vóru umboð fyri Vinnumálaráðið, Strandferðsluna og Landsverk. Samferðsluætlanin varð latin Løgtinginum í 2007.
Samferðsluætlanin er eitt fakligt tilmæli til politisku skipanina um, hvat skal gerast og nær. Hon fevnir um alt flutningskervið: landsvegir, tunlar, brýr, havnir, ferjur, tyrlupallar, flogvøll og ferðsluknútapunkt.
Fyrst varð eitt Strategiskjal orðað, sum fevnir um visjónina fyri flutningskervið og eina lýsing av atlitum, ið eiga at verða tikin, tá íløgur verða gjørdar í flutningskervið. Somuleiðis verður raðfestingargrundarlagið lýst, t.e.hvørjar íløgur eiga at verða gjørdar nær. Strategiskjalið kann takast niður her
Síðani varð ein Heildarætlan orðað, sum við støði í Strategiskjalinum lýsir, hvørjar íløgur eiga at verða gjørdar, og ein raðfesting av hesum. Í Heildarætlanini eru eisini nærri greiningar av verandi støðu. Heildarætlanin kann takast niður her
Samferðsluætlan 2012-2024
Í 2012 kom nýggj og dagførd samferðsluætlan undir heitinum "Samferðsluætlan 2012-2024". Fyrri parturin "Strategi og Mál" (reyði parturin) fevnir um yvirskipaðu málini fyri framtíðar íløgur í samferðslukervið, umframt grundarlag undir raðfestingum av teimum málum, sum sett eru út í kortið. Endamálið við hesum er at geva eitt yvirlit yvir, hvørji atlit skulu takast, tá útbyggingar ella broytingar á samferðsluøkinum skulu fremjast, og hvussu hetta skulu raðfestast. Tað er neyðugt fyri at kunna meta um, hvørt ein íløga er til gagns fyri samfelagið ella ikki.
Annar partur er "Íløguætlan - íløgur komandi árini" (blái parturin), sum fevnir um tær íløgur, ið mælt verður til at gera fyri at náa teimum málum, ið sett eru í fyrra parti. Hetta eru mál fyri, hvørjar íløgur skulu gerast fyri at binda landið enn meira saman, so vit kenna tað sum eina eind. Júst sum heitið "Føroyar sum ein býur" signalerar.
Samferðsluætlanin 2012-2024 kann takast niður her
Arbeitt verður við trimum útvaldum tema'um:
- Viðlíkahald og forfall (eftirsleip)
- Viðkvæmt infrakervi, tilbúgvingarætlan fyri flutningskervið
- Alternativir fíggingarmøguleikar
Samferðsluætlan 2018-2030
Í tíðarskeiðnum millum summarið og heystið 2018 var farið undir nýggjastu dagføringina av samferðsluætlanini, ið fevnir um tíðarskeiðið 2018-2030. Fyrsti parturin "Størri íløgur komandi árini" fevnir, júst sum íløgupartarnar í fyrru samferðsluætlanunum, um yvirskipaðu málini fyri framtíðar íløgur í samferðslukervið, umframt grundarlag undir raðfestingum av teimum málum, sum sett eru út í kortið. Endamálið við hesum er at geva eitt yvirlit yvir, hvørji fyrilit skulu takast, tá útbyggingar ella broytingar á samferðsluøkinum skulu fremjast, og hvussu hetta skal raðfestast. Tað er neyðugt fyri at kunna meta um, hvørt ein íløga er til gagns fyri samfelagið ella ikki. Onnur evni lýsa týdningin av at endurnýggja ferjuflotan hjá Strandfaraskipum Landsins, at bøta um ferðslukervið, at fyrireika undirstøðukervið til øktu ferðavinnuna, um neyðug ferðslutrygdartiltøk og um fíggingina av samferðslukervinum.
Hesin parturin av samferðsluætlanini var framleiddur til aðalorðaskiftið í Løgtinginum 11. mars 2019. Onnur evnir, ið Landsverk og Strandfaraskip Landsins meta hava týdning í heildarmyndini, verða viðgjørd og fevna um millum annað umhvørvi, tøknilig frambrot og um framtíðina hjá undirstøðukervinum, útoyggjar og pendlan.
Samferðsluætlanin hevur egna síðu á heimsíðuni her: http://www.landsverk.fo/?id=2455
Mett verður, at neyðugt er at dagføra samferðsluætlanina umleið fjórða hvørt ár. Heildarætlanin, sum fevnir um ítøkiligu verkætlanirnar, verður dagførd á hvørjum ári.
Høvuðsevnini í fyrra parti av samferðsluætlanini eru:
- Størri íløgur komandi árini
- Strandfaraskip Landsins – ferjuflotin má endurnýggjast
- Trygt ferðslukervi við skerdum viðlíkahaldi?
- Ferðavinna og samferðsla
- Ferðslutrygd
- Fígging av samferðslukervinum
Framhaldi ella annar partur av samferðsluætlanini verður útgivin í juli 2019.
Høvuðsevnini í 2. parti av samferðsluætlanini eru:
- Smærri íløgur komandi árini
- Framhald av ‘Fígging av samferðslukervinum’
- Umhvørvi – grøn orka og heilsa
- Tøknilig frambrot
- Útoyggjar
- Pendlan – knýtir øki saman


text:
Sjóvar kirkja:
Á Strondum er Sjóvar kirkja, sum er bygd í 1834, og er sostatt fimt- elsta kirkja í landinum.
Hon er vøkur trækirkja, hevur flagtekju, uttan er hon svørt, við hvítari grund við hvítum vindeygum, hurðum og torni. Innan er kirkjan ómálað, kórveggir, altarringur og rimaverkið uppi á loftinum er vakurt útskorið.
Altartalvan er frá 1904, sum vísir Jesus í Getsemane. Doypifatið er frá 1795. Kirkjan hevur pípuorgul, sum Verland Johansen hevur gjørt, sum seinni er útbygt.
Vaksið varð um kirkjuna í 1978. Hetta arbeiðið gjørdu Carl Andreasen og Edmund Gærdum.
Selatraðar kirkja:
Selatraðar kirkja er vígd 23. januar 1927, Steingrím Winter teknaði.
Hon er stoypt og málað hvít. Betongarbeiðið hevur bygdafólkið gjørt ókeypis við formonnum úr Lorvík. Verkstaðurin hjá Sámal Ellefsen og Heina Joensen úr Miðvági hevur staðið fyri timbur- og málaraarbeiðinum.
Altartalvan er málað av Niels Kruse, hon vísir Jesus tálma illveðrið á Tangafirði. Eisini hevur hann gjørt alt prýðið í kirkjuni.
Í samband við 80 ára hátíðarhaldið hjá kirkjuni, hevur Sigrun Gunnarsdóttir Niclasen, íð er abbadóttir Niels Kruse, redekorerað ymist í kirkjuni.
Missiónshúsið á Strondum:
Missiónshúsið á Strondum varð bygt í 1936. Arbeitt verður við at fáa eitt nýtt missiónshús.
Missiónshúsið er sera virkið. Har er barnakór, barnaringur, sjómanskvinnuringur, sunnudagsskúli, juniormøtir, ungdómsmøtir og vanligir fundir annars.
heimasíðan hjá missiónshúsinum: www.missionshusid.com
Minnisvarðin:
Minnisvarðin yvir sjólátin varð vígdur 1. november 1976.
Tað vóru Hanna Abrahamsen og Tinna Abrahamsen ið tóku stig til, at minnisvarði skuldi verða gjørdur á Strondum. Tær høvdu báðar mist mannin undir krígnum.
Árni Ziska, steinhøggari á Strondum, hevur gjørt minnisvarðan, sum stendur úti á Raktanga.
Í nevndini fyri minnisvarðan sita:
Artur Johansen, formaður, Sonja Rasmussen, Petur Magnusson, John Thomsen, Saron og Sigrid Jacobsen og Jóhanna Sofía Jensen.
Minningarhald teirra sjólátnu er hvønn 1. november.


text:
Dátueftirlitið varð gjørt varugt við, at ætlanir vóru millum ávísar hýruvognsførarar ella hýruvognsstøðir at seta upp vakmyndatól í forrútinum á hýruvognunum. Hesi skuldu eftir ætlan gera upptøkur av ferðslu og øðrum, ið fyrifórst frammanfyri hýruvognin.
Dátueftirlitið vendi sær til hýruvognsstøðirnar og allar hýruvognsførararnar og gjørdi vart við, at øll viðgerð av persónsupplýsingum, ið varð gjørd við vakmyndatóli, skuldi lúka treytirnar í persónsupplýsingarlógini, og at øll vakmyndatól skuldu fráboðast Dátueftirlitinum. Eisini vísti Dátueftirlitið á, at vakmyndatólsuppptøka frá einum vakmyndatóli, sum er sett upp í forrútinum á einum hýruvogni, og sum harvið filmar alt, sum fer fram á gøtum, vegum og plássum, sum verða nýtt til vanliga ferðslu, harumframt kann verða brot á “lov om forbud mod privates tv-overvågning m.v.”
Heitt varð á støðirnar og hýruvognsførararnar um at siga frá, um teir høvdu vakmyndatól ella høvdu ætlanir um at fáa sær vakmyndatól í hýruvognin.
Tá allir hýruvognsførarar høvdu svarað skrivinum, vísti tað seg, at tað var bert ein hýruvognur, ið hevði vakmyndatól uppsett. Hesin hýruvognsførarin varð biðin um at fráboða vakmyndatólið, men lat hann ikki við seg koma. Harvið fekk Dátueftirlitið ikki høvi til at viðgera málið og staðfest, um talan var um lógliga ella ólógliga viðgerð av persónsupplýsingum.
Dátueftirlitið lat síðani vísandi til § 44 í løgtingslóg nr. 73 frá 8. mai 2001 um viðgerð av persónsupplýsingum sbr. § 2, stk. 3 í kunngerð nr. 124 frá 19. september 2011 um fráboðanarskyldu og undantak frá reglunum um viðgerðarloyvi, Føroya Landfúta allar upplýsingar, sum Dátueftirlitið hevði í málinum, og vísti Føroya Landfúta á, at hýruvognsførarin hevði ein profil á Facebook, har hann hevði lagt út upptøkur við vakmyndatólinum.
Eftir hetta bleiv hýruvognsførarin avhoyrdur av løgregluni, og síðani bleiv hann ákærdur fyri at hava brotið § 44, stk. 1 nr. 2, jf. § 32, jf. § 8, stk. 1 og § 9 stk. 1 í løgtingslóg um viðgerð av persónsupplýsingum, t.e. løgtingslóg nr. 73 frá 8. mai 2001, sum broytt við løgtingslóg nr. 24 frá 17. mai 2004.
Hýruvognsførarin bleiv álagdur at rinda eina bót á kr. 5.000,00, sum hann tók við.
» Melda til tíðindabræv


text:
Øll ítróttarfólk, sum taka heilivág, sum er á dopinglistanum, eiga at ogna sær eitt TUE-loyvi.
Tá ítróttarfólk taka heilivág, sum er á dopinglistanum, er neyðugt hjá teimum at hava eitt TUE-loyvi (Therapeutic Use Exeption). Hetta kann t.d. vera heilivágur fyri astma, allergi, sukursjúku, hjartatrupulleikar ella annað.
Í Føroyum verða tað tiknar dopingroyndir fleiri ferðir um árið. Royndirnar kunnu verða tiknar í fríðtíðini, undir venjing og í kappingum.
Vanliga er eitt TUE-loyvi galdandi i 3 ár, alt eftir hvønn heilivág talan er um. Tískil mugu ítróttarfólkini eisini minnast til at endurnýggja teirra TUE-loyvi.
Umsóknarblað um TUE-loyvi fæst við at venda sær til skrivstovuna hjá ÍSF á tlf.: 312606 ella 282331
Tit eru altið vælkomin at venda tykkum til skrivstovuna hjá ÍSF um nærri upplýsingar, og eisini fæst meiri at vita á www.antidoping.dk


text:
Skriva út
Karin Johansen
Karin Johansen
deknur og organisturHov
Inni hjá Karini í Hovi er pyntað við fínum útskornum kinesiskum møblum og teir siga sína søgu um fremmand fjarskotin long og um einsemi í hjúnarlagnum, har maðurin í gjøgnum eitt langt lív hevur siglt í danska handilsflotanum. Karin er fødd 17 juni 1935 og hevur bæði verið organistur og deknur í Hovs kirkju, sum er tann gamla kirkjan í Vági.
-Hví gjørdist eg organistur? Pápi segði, at eg skuldi. Hann var sjálvur organistur í kirkjuni og vit høvdu orgul heima og her hevði eg lært meg. Ein dagin kom hann til mín og segði, at eg skuldi spæla og tað gjørdi eg. Pápi mín kallaðist Sámal Johansen. Tað fall mær lætt at spæla í kirkjuni.
-Hin leikluturin hjá mær hevur verið at verið deknur í kirkjuni, tað er ein onnur uppgáva. Tað fall mær eisini lætt at vera deknur, mær dámdi at lesa. Eg gjørdist deknur, tí ongin annar var at lesa.
-Hetta er barndómsheimið hjá mær. Her hava vit búð, maðurin og eg. Hann kallaðist Hjørleif Johansen og var ættaður úr Miðvági og har vitjaðu vit nógv sum ung. Vit fingu fýra børn, ein son og tríggjar døtur. Maðurin vildi búgva í Hovi. Maður mín sigldi hjá Maersk alt lívið. Hann gavst at sigla, tá ið hann fylti 70 og doyði longu fýra ár seinni av magakreft. Tað gongur ikki altíð sum man ætlar. Hann hevði stríðst eitt heilt lív fyri aldurdóminum við pensión og so doyði hann.
-Tá mann klárar seg heima, er gott at vera heima. Eg klári væl upp á loft enn, har sovi eg. Eg havi ein stór frammanfyri mær, tá eg fari vestur í kirkjuna. Eg má fara at fáa mær bil aftur. Men tað kemur ann upp á hvat koyrilærarin á Tvøroyri sigur. Eg blívi so avbyrgd uttan bil, fái ikki farið til handils. Eg havi koyrt bil síðan eg var í tríatiárunum.
-Maður mín var nógv burtur. Onkuntíð tey fyrstu árini var hann útmynstraður í heili tvey ár.
Sonurin Sámal dámdi tað illa, hann var altið so keddur, tá ið hann fór av stað. Eg plagdi at koyra sonin til Hvalbiar, tá ið maðurin var farin umborð á Smyril, so hann kundi síggja hann sigla framvið.


text:
Joachim (prinsur)
Joachim prinsur (Joachim Holger Waldemar Christian, f. 7. juni 1969) er yngri sonur Margrethe II drotning og Henrik prins (1934-2018). Eldri beiggi hansara eitur Frederik.
Joachim prinsur er doyptur í dómkirkjuni í Århus 15. juli 1969 og konfirmeraður í Fredensborg Slotskirkju 10. juni 1982.
Joachim giftist 18. november 1995 við Alexandru Christinu Manley (f. 1964 í Hongkong), sum hann eigur synirnar Nikolai (Nikolai William Alexander Frederik, f. 1999) og Felix (Felix Henrik Valdemar Christian f. 2002) saman við. Tey skildust í 2005. Joachim prinsur varð giftur á øðrum sinni hin 24. mai 2008 í Møgeltønder Kirkju við frøken Marie Cavallier, sum tá gjørdist Prinsessa Marie.
Joachim er greivi av Schackenborg í Suðurjútlandi, har hann búi í fleiri ár. Nú býr hann á Emiliekildevej, Gentofte Sjælland.
BørnRætta
- Prins Nikolai William Alexander Frederik, føddur hin 28. august 1999. Sonur Prins Joachim og greivinnu Alexandru.
- Prins Felix Henrik Valdemar Christian, føddur hin 22. juli 2002. Sonur Prins Joachim og greivinnu Alexandru.
- Prins Henrik Carl Joachim Alain, føddur hin 4. mai 2009. Sonur Prins Joachim og Prinsessu Marie.
- Prinsessa Athena (Athena Marguerite Françoise Marie, prinsesse til Danmark, komtesse af Monpezat), fødd 24. januar 2012. Dóttir Prins Joachim og Prinsessu Marie.


text:
Øll møta í Skúlanum við Streymin. Vit fara at fletta
Mánamorgun 28. oktober møta 7. og 8. flokkarnir í fimleikarhøllini kl. 8:00
Mánamorgun 28. oktober møta 9. flokkarnar sum vanligt til vallærugreinarnar. Kl 9:30 er felags kunning fyri næmingarnar í fimleikarhøllini.
Mánamorgun 28. oktober møta 7. og 8. flokkarnir í fimleikarhøllini kl. 8:00
Mánamorgun 28. oktober møta 9. flokkarnar sum vanligt til vallærugreinarnar. Kl 9:30 er felags kunning fyri næmingarnar í fimleikarhøllini.
Vit vitja kokkaskúlan í Klaksvík! bussurin fer úr Fuglafirði kl. 8.55 og úr Gøtudali kl. 9.10. Vit fara væntandi úr Klaksvík aftur kl. 13.10
Øll møta í Skúlanum við Streymin. Vit taka upp epli o.a.
Verða í Fuglafirði í dag. Evnið er vegitarisma.
vit gera jóladøgurða


text:
Sjósílaverkætlanin hevur nú fingið fyrsta sílið, sum sostatt leggur grundina fyri tað arbeiði, sum verkætlanin hevur sett fyri at arbeiða fram ímóti.
Nú Fiskaaling er farið at kanna síl á sjónum, hevur verið roynt við gørnum á ymiskum firðum í Føroyum. Verkætlanin hevur í hesum sambandinum fingið undantaksloyvi til at veiða sjósíl við øðrum amboðum enn tráðu.
Tað hevur gingið eitt sindur striltið við veiðuni, men í mikudagin 27. februar bar á fyrsta sinni til, og eitt síl varð fingið á Skálafirði. Sílið, ið var ein rognafiskur, var 45 cm langt, vigaði 725 g og hevði onga lús. Magin var fullur av brislingi.
Sýni vórðu tikin av vøddum, táknum og øðrum gøgnum til sjúkukanningar, umframt at roðsla varð savnað inn til aldurs- og vakstrargreiningar.
Í undantaksloyvinum er ásett, at Fiskaaling í mesta lagi kann taka lívið av 30 sílum árliga.
Havbúnaðarfelagið fíggjar verkætlanina.
Kontaktpersónur: Kirstin Eliasen


text:
Forritið, ið ger heimasíður taluvirknar, tvs. at allur tekstur verður gjørdur um til talu, so øll kunnu "lesa" síðuna. Á henda hátt fáa øll lisið kunning og tíðindi, og eigarar av heimasíðunum kunnu vera tryggir um, at teirra boðskapur røkkur øllum.
doc-Reader, eykaforrit, ið kann lesa øll skjøl, ið møguliga eru á heimasíðuni. Hesi fílusløg kunnu lesast upp: PDF, DOC, DOCX, XLS, XLSX, RTF, ODT og EPUB. Sí dømi klikk á ímyndina-->.
form-Reader, eykaforrit, ið ger tað møguligt at lesa tekstin upp í innskrivingar feltum í online formularum, tvs. tá brúkari fer inn á feltið, verður sagt, hvat skrivast skal. Tá farið verður til næsta felt, verður fyrra feltið upplisið, og hareftir greitt frá, hvat skal skrivast í næsta felt.
Ongin heimasíða er fullgjørd uttan taluvirkni!
Sí videodemoir niðanfyri:


text:
Á Torginum - Ein dag í senn - Einar Vang "Josva bók" - 7. partur
Sending frá Evangelisku Røddini (EvR)
Les um sendingina á heimasíðuni hjá EvR - Trýst her!
Aðrar EvR sendingar á R7 - Trýst her!
Sangur: John Kári Jacobsen - Eg vil nú syngja ein sang um Jesus - Handan stjørnuhav
Sangur: Lynda Randle - He will carry you
Sangur: Felagssangur - Sum ein føgur Guddómskelda - NSGF 534 - 20161106
Andakt: Ein dag í senn 15
Sangur: Nikodemussangbólkurin - Vit vildu Jesus sæð - Hann legði í munn mín nýggjan sang
Sangur: M.C. Restorff - Bert ein dag - Sálmar og sangir í nýggjum búna
Tala: Einar Vang - Josva bók - 7. partur 2019-10-07
Sangur: Ebenezerkórið - Leið meg Gud - 19911108
Sangur: 17 sangarar - Nú hvítna tindar
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Nýtt “ Gistingarhús á Mølini ” í Skálavík
Til Skúlastýrið í Fuglafjarðar skúla.
Svik avdúkað í Bylgjuni í Runavík
Føroyingur í Argentina: Búskaparstøðan er út av lagi vánalig
Jenis av Rana vónar framvegis at fáa sendistovu í Jerusalem
Frágreiðing frá skúlastýrinum í Fuglafjarðar skúla
Metis - Øll sendingin - 5. nov 2019
Pressa, pressa, pressa”!
Samrøða: Jan Højgaard og Anfinnur Garðalíð um mest aktuellu fiskivinnuevnini hesa vikuna
Merkisvert náttúrufyribrigdi: "Ís egg" á strond í Finnlandi
Samrøða: Ivan Niclasen um Kringvarp Føroya
Tá, ið kvinnur fóru at brúka føroysk klæði
Opið bræv til Jóhan Dahl
Bill McLeod Jacobsen skal loysa Eyðun Klakkstein av á Skála
Ísland: Útvísing av kvinnu í 36. viku hevur vakt øsing
Reytt kort til formannin í Búðskaparráðnum frá formanninum í Skipara- og Navigatørfelagnum
Hans Marius og mynstrini
Rák (48) Elektrisk stimulering av musklum, infrareyður sauna og natúrlækna viðtala
Vespureiðrið (128) - 11. nov 2019
Ber ikki til, at luta út seinastu uppisjóðarrættindini
Tíðindi á R7 klokkan 12:00 og 15:00
Hann er settur sum tekniskur leiðari
Norska skaðanevndin: Ov lítil upplæring á brúnni
Spjað og sigra
Samband
Postboks 226
FO-600 Saltangará


text:
Hava tygum tørv á tænastum frá Norðoya Bú- og Heimatænastu (NBH), ber til at venda sær til NBH á tel. 793400 yrkadagar frá kl. 8.00 – 15.00 ella útfylla umsóknarblað, sum verður at senda til nbh@nbh.fo ella til Norðoya Bú- og Heimatænastu, N. Pálsgøtu 32, Postsmoga 2, 710 Klaksvík.
Umsóknarblað til tænasturnar hjá NBH er at finna her.
Tænasturnar hjá NBH fevna um:
Heimatænastu
– Heimasjúkrarøkt
– Heimahjálp
Ergo- og fysioterapi
Dagtilhaldið, Búðatrøð, fyri fólk við demenssjúkum
Dagtilhaldið, Sóljuna, fyri pensjónistar í Norðoyggjum
Mattænastu
Stuðul til reingerð
Fyribyrgjandi heimavitjanir
Ansingarsamsýning
Samdøgursrehabilitering
Umlætting
Bústovnar
– Sambýlið á Heygnum
– Sambýlið í Bøgøtu
– Norðoya Ellis- og Vistarheim
– Norðoya Røktarheim
– Heimið við Vágna
Sjálvboðið arbeiði
Avgerð um at veita eina tænastu er grundað í eini fakligari meting. Tað vil siga, at starvsfólk, visitator og/ella ergoterapeutur, hjá NBH koma á heimavitjan hjá tygum at meta um førleika og tørv saman við tygum.


text:
Lýsing
Eitt fulltíðarstarv sum leiðari fyri Frítíðarskúlan og Ungdómshúsið í Vága kommunu er leyst at søkja til setan tann 1. januar 2020.
Frítíðarskúlin Smílikullan veitir frítíðartilboð til børn úr 1. og 2. flokki. Í løtuni ganga 40 børn í frítíðarskúla.
Ungdómshúsið er eitt tilboð til ungdóm í Vága kommunu í aldursbólkinum frá 5. flokki til 18 ár. Ungdómshúsið er opið 3 kvøld um vikuna.
Smílikullan og Ungdómshúsið eru skipað sum eitt arbeiðspláss í starvsfólkahøpi og starvsfólkini eru 9 í tali.
Í Vága kommunu hava leiðarar innan dagstovnaøkið fulla ábyrgd av fíggjarligu, fakligu og fyrisitingarligu viðurskiftunum á teirra stovnum.
Væntað verður, at leiðarar, innan teir karmar og undir teimum treytum, sum stovnurin virkar, skapa eitt mennandi umhvørvi fyri børn og starvsfólk. Somuleiðis verður væntað, at leiðarar hava gott samstarv og samskifti við foreldur, við leiðarabólk, við kommunalu umsitingina og við aðrar viðkomandi stovnar.
Leiðarar vísa til kommunustjóran, sum í samráð við dagstovnaleiðararnar leiðir og samskipar virksemið á dagstovnaøkinum.
Vit vænta at umsøkjari:
- hevur prógv sum námsfrøðingur
- hevur viðkomandi víðariútbúgving og/ella hollar royndir við starvsfólkaleiðslu
- dugir væl at samskifta skrivliga og munnliga
- hevur hollan telduførleika
- er opin og fyrikomandi
- hevur evni at eggja og ganga undan
- er málsøkin og nýhugsandi
Løn og setanartreytir eru sambært sáttmála millum við Føroya Pedagogfelag og Kommunala Arbeiðsgevarafelagið. Leiðarastarvið í Frítíðarskúlanum og Ungdómshúsinum verður lønt á stigunum 25, 27, og 29. Starvið verður at seta 1. januar 2020 ella eftir nærri avtalu.
Nærri upplýsingar um starvið fáast við at venda sær til Jóannes N. Dalsgaard, kommunustjóra á tlf. 794408.
Umsókn saman við revsiváttan, prógvum, cv og øðrum viðkomandi skjølum skulu sendast til vaga@vaga.fo ella til Vága kommunu, Hammerhaimbsvegur 1, 360 Sandavágur.
Umsóknarfreistin er 15.11.2019.


text:
Tað finnast hópin av uppskriftum til Havtasku, her á síðuni er onkur, og á alnótuni er nógvar. Riggar at steikja, Kóka/dampa og at grilla. Ein háttur at tilgerða, er at steikja á pannu, rulla inn í flesk.
Havtaska (havtaskuættin)
Lophius piscatorius Linné, 1758
Stødd: Havtaska verður næstan 200 cm long, vanliga millum 35 cm og 120 cm.
Dýpi: Hon er úr vatnskorpuni og fjøruni, niður á 1800 metra dýpi, møguliga enn djúpari. Um okkara leiðir er helst mest til av henni millum 100 og 700 metra dýpi. Hon er bæði við botnin og uppi í sjónum, eisini uppi í sjónum á víðum havi.
Litur: Hon er nakað broytilig eftir umstøðunum, men vanliga er hon einlitt brún og sprøklut, dimmari ella ljósari, viðhvørt við reydligum farra. Gráhvít er hon undir búkinum. Royggið er gráhvítt.
Lýsing: Havtaska hevur stórt, breitt og flatt høvd, við stórum og breiðum kjafti. Sporlið er nakað flatt fremst og meira rundligt aftari. Tveir stórir beinnaddar eru aftanvert eyguni. Tríggjar høgar stengur eru á bakinum, tann fremsta er heilt fram móti gronini. Henda stongin hevur ein skræðulepa við ljósgagni á toppinum, og hann verður brúktur at lokka fong til sín. Onnur stongin er beint aftan fyri hesa stongina. Triðja stongin er á nakkanum. Mitt á bakinum millum uggafjaðrarnar er ein lítil fjøður við 3-4 teinum, og hetta alt er fremsta ryggfjøðurin. Aftara ryggfjøðurin er oman á sporlinum, og ein gotfjøður undir. Tær eru umleið eins til støddar. Sterturin er lítil, tykist samanfallin og trevsutur. Hon hevur stórar uggafjaðrar, ið sita frammanvert miðjuna. Búkfjaðrarnar eru smáar og eru tætt saman. Tær sita mitt undir øsinum og venda nakað ímóti síðunum og minna um føtur.
Tenninar eru nógvar, óregluligar, væl atskildar, langar og klænar, spískar og hvassar, afturábendar. Tær eru ójavnar í stødd, og í undirkjaftinum í mest sum tveimum røðum. Hon hevur smá eygu, sum sita nakað tætt saman. Roðsla er eingin. Táknaopini eru smá, eitt hvørjumegin aftan fyri og mest sum undir uggafjaðrunum.
Fram við síðunum allan vegin runt kroppin eru smáir, trevsukendir skræðulepar.
Eyðkenni: Stóra høvdið, stóri kjafturin og ørgrynni av hvøssum tonnum. Lokkiagnið á stongini fremst á gronini. Gráhvíta royggið.
Týdningur: Havtaska er dýrur fiskur og verður nógv veidd.
da: Havtaske – Bredflab, en: Monkfish – Angler, fr: Baudroie commune, ís: Skøtuselur, no: Breiflabb, tý: Seeteufel
www.snar.fo


text:
Rættiliga fitt av fólki var komið saman, tá Flemming og bólkur hansara í gjárkvøldið bjóðaðu til konsert í Miðlahúsinum í Vágsbotni.
Tá Flemming og bólkurin hansara í gjárkvøldið skipaðu fyri tiltakið í Miðlahúsinum, var talan um meira enn bert eina vanliga konsert. Tiltakið var eitt bland av film- og myndaframvísing hjá Flemmingi, tónleiki og frásøgnum, serliga frásøgnum um lívið hjá Flemmingi millum Achéindianararnar.
Tónleikurin er rættiliga føroyskur í tí. Hetta eyðkenda slagið av bygdasligum blandi av blús, kontri og fólka rokki, sum veruliga rakar føroysku fólkasálina mitt í hjarta. Tó skal sigast, at hesin tónleikur vanliga ikki altíð hevur so góðar treytir. Ofta er hann illa spældur og sungin, men við einum bólki við nøkrum av okkara bestu tónleikarum, gav Flemming hesum tónleikinum veingir og skapti eina serliga, hugnaliga og fyrst og fremst erliga tónleikaløtu.
Fólk tyktist at hugna sær, og hølini vóru á tremur við hugna hesa løtuna. Við sær hevði Flemming tónleikararnir, ið eisini eru á fløguni hjá honum. M.a. sonin og gittarúrmælingin Benjamin Petersen. Á trummum var Brandur Jacobsen, á bassi Arnold Ludvig, á trompet Ólavur Olsen og á tangentum Gunnar Guttesen. Eisini vóru tveir gestatónleikarar, ið fóru á pallin í summum løgum. Regin Jacobsen á harmoniku og frálíka Guðrið Hansen, ið sang saman við Flemming. Røddin hjá Guðrið var sum vant ein sonn frægd at hoyra.
Tónleikurin, ið tey spældu var løgini av fløguni hjá Flemming, Knúsandi Løgur. Hetta er eitt sindur hilla-di-hey, men nakað av tí besta hilla-di-heynum, ið er gjørt í Føroyum.


text:
KBH skal útbyggja frítíðarskúlan á Toftum.
08.07.2019
Byggivirkið KBH hevur skriva undir sáttmála við Nes Kommunu, uppá arbeiði at útbyggja frítíðarskúlan á Toftum. KBH er stórarbeiðstakari í samband við hesa útbygging.
Bygningurin, sum verður bygdur norðurfrá verandi frítíðarskúla, er í 2 hæddum. 1 stova við bólkarúmi er á hvørjari hædd. Harumframt er innrættað inngongd/uppgongd, klædnarúm, felagsøki til frítíðarskúlan og nýggju stovurnar, starvsfólkarúm og skrivstova.
Eisini verða broytingar og ábøtur gjørdar á verandi frítíðarskúla og uttanumøki.
Umframt frítíðarskúla fer nýggi bygningurin eisini at húsa elsta árganginum í barnagarðinum.
Vit hjá Byggivirkinum KBH eru sera spent uppá hesa uppgávu og síggja fram til at fari verur ígongd.


text:
Síðstu vikurnar hava morgunfrískir bilførarar í Havn lagt til merkis, at ein ørgrynna av bilum hava staðið parkeraðir kring Dansifrøi í Gundadali heilt tíðliga á morgni. Orsøkin til tess er, at Mona Breckmann frá MonaFitness hevur fingið góða undirtøku fyri sínum nýggja fitnesskonsepti.
Tórsportalurin hevur áður umrøtt venjingina hjá MonaFitness, har ‘twerk’ tykist vera ein partur av konseptinum, sí greinina.
Mona Breckmann frá MonaFitness er útbúgvin fitnessinstruktør og hevur síðani ársskifti bjóða eitt serligt slag av fitnessvenjing nevnt HIIT, har stórur bólkur venja saman í Dansifrøi. Um fysiski formurin hjá Monu kann takast sum ein brellibiti, hava teir mongu luttakararnir gott í væntu. Fleiri myndir av Monu síggjast á hennara Instragram kontu.
At Mona hevur fingið góða undirtøku sæst á hesi myndini frá Dansifrøi:


text:
Eli Hentze: Vit skulu avrika væl
ítróttur08-06-2018 - 09:50 - Jóanis Albert Nielsen
FSF: Føroyska U21-landsliðið hevur fyrireikað seg væl til dystin móti Finnlandi. Men um úrslit skal náast, so krevst at allir avrika væl, sigur Eli Hentze í samrøðu við FSF Varpið
Fríggjadagin 8. juni klokkan 17:00 tekur føroyska U21-landsliðið ímóti Finnlandi á Svangaskarði á Toftum.
Hópurin hevur havt tilsamans tríggjar venjingar síðani týsdagin. Mikudagin varð vant á Ovara vølli í Gundadali, og tá fekk FSF Varpið orðið á Eli Hentze, ið saman við hjálparvenjaranum, Hegga Samuelsen, hevur ábyrgdina av liðnum.
Sambært venjaranum, so verður hetta eitt øðrvísi lið, í mun til dystin í Finnlandi, sum endaði 1-1, sum føroyska liðið fer at møta hesaferð, og skulu stig vinnast, so krevst, at allir avrika væl.
Øll samrøðan við Eli Hentze sæst í sjónmiðilinum niðanfyri.


text:
At kyrra forvitni og fyrispurningar frá limum í umboðsráðnum, verður í heilum víst til tagnarskyldu hjá nevndum - til tíðir út um tað rímiliga.
Løgfrøði vegleiðari samanber so skipanina í Ognarfelagnum við fótbóltsfeløg og vísir á, at “fornemmasta uppgávan hjá umboðsráðnum er at velja nevnd”.
Henda “fornemmasta uppgáva” og leikluturin hjá umboðsráðnum er vorðin alt meira amputerað við virkisháttinum hjá tilráðingarbólki, sum er settur av umboðsráðnum sjálvum, at gera instilling, millum tey uppstillaðu, til nevndarvalið í Ognarfelag Tryggingartakaranna.
Uppstilling av valevnum er áður farin fram í umboðsráðnum, hesin partur er farin at halta av álvara.
Tað, sum hendir er, at tilráðingarbókurin sjálvur fer úr at leita eftir “sínum” valevnum og skal so gera innstilling við tilmæli um, hvør skal veljast.
Hvørji valevnið halda tit so hava besta møguleika at verða innstillað ? – sannlíkt tey, ið tilráðingarbólkurin sjálvur “finnur”.
Henda uppsøkjan og innstilling av valevnum hjá tilráðingarbólkinum, hevur gjørt tilráðingarbókin til ein stat í statinum.
Tilráðingarbólkurin er um at fáa sítt egna lív og at yvirtaka uppstillingar-tilgongdina frá umboðsráðnum, nú væntar so bert at diktera umboðsráðnum, hvussu tey skulu velja - at tey skulu gera eftir innstillingini hjá tilráðingarbókinum – so er “statskvettið” fullkomið.
Hetta til almenna kunning og ávaring, um hvussu ein tilráðing kann gerast sjálv maktin.
Tilráðingarbólkar eiga ikki sjálvir at stilla upp valevni, fyri síðan gera tilmæli.
Tilmæli eiga at verða grundað á valevnir, ið onnur stilla upp.
Skal tilráðingarbólkur vera inni í myndini, er umráðandi at reglur um heimildir og mannagongdir eru púra greiðar.
Her má galdandi regla verða, at allar heimildir er niðurfeldar og nágreinaðar - tað, ið ikki beinleiðis er orðað sum heimild ER IKKI HEIMILD.
** Opinleiki er tín besta trygging **
Tórshavn, tann 02. februar 2017
Andrass Skaalum
Limur í Umboðsráðnum fyri Ognarfelag Tryggingartakaranna
Um tú veitst okkurt, sum VP ikki veit - skriva so til vp@vp.fo


text:
Tíðindi
14. august 2019
Fólkaskúlin er ein berandi súla í samfelagnum, tí skulu karmarnir um skúlan vera greiðir. Farna skúlaár brúkti Løgtingið tíð at skifta orð um fólkaskúlan, og burturúr komu uppskot til broytingar í fólkaskúlalógini. Nøkur av hesum vórðu samtykt og koma at seta sín dám á fólkaskúlan.
Av lógarbroytingunum eru tað serliga tvær, ið eg festi meg við. Samfelagsfrøði og heimildin at skera av undirvísingartímunum. Um somu tíð, sum samfelagsfrøði er vorðin lógarkravd lærugrein í hádeildini við tveimum undirvísingartímum um vikuna, so fáa leiðslur heimild at taka tveir tímar av kravda undirvísingartímatalinum hjá hvørjum árgangi at brúka til annað virksemi í flokkinum. Tað, sum eg undrist á við hesum báðum lógarbroytingum í mun til hádeildina, er, at um somu tíð sum frágreiðingin til aðalorðaskiftið grundgevur fyri, at skúladagurin hjá næmingunum í hádeildini er ov langur, og at lógarheimild verður givin at taka tveir tímar av lógarkravda undirvísingartímatalinum til annað virksemi í flokkinum, so verður ein bóklig lærugrein við tveimum undirvísingartímum um vikuna løgd afturat í hádeildini. Hetta hongur ikki saman.
Samfelagsfrøði hevur seinastu tvey árini verið lærugrein í 7. og 8. flokki sum royndarskipan. Semja er í skúlunum um, at innihaldið í lærugreinini við nýggja tilfarinum eigur sítt pláss. Men samstundis er víst á, at skúladagurin við eini lærugrein afturat verður langur, og at fleiri partar av innihaldinum í samfelagsfrøði viðgera somu øki, sum námsætlanirnar fyri landafrøði og søgu/samtíð áseta fyri tær lærugreinarnar. Komandi skúlaár er samfelagsfrøði lógarbundin lærugrein í 7., 8. og 9. flokki, uttan at aðrir undirvísingartímar eru tiknir burtur, og at innihaldið lærugreinunum er tillagað til hvørja aðra.
Lógarbroytingarnar draga sostatt í hvør sína ætt, ein í eyst og hin í vest. Eg haldi, at hetta ósamsvar hongur saman við tilgongdini til lógarbroytingarnar. Tað hevur einki skúlapolitiskt kjak verið, har politikarar hava tikið lærarar og leiðslur við upp á ráð um hesar broytingar. Tað kjakið hevði víst á aðrar gongdar leiðir og ført til lógarbroytingar, ið hingu saman. Nú eru lógarbroytingarnar framdar, og lærdómurin má vera, at tey, ið arbeiða dagliga í skúlanum og eru serfrøðingar á sínum øki, mugu takast við í arbeiðið.
Fólkaskúlin er serstakur við tað, at komandi ættarlið verða ment í skúlanum. Tí verður ofta víst á, at um ein trupulleiki ella mangul stingur seg upp í samfelagnum, so eru boðini, at hesum má fólkaskúlin taka sær av. Lærarar og leiðslur hava fleiri ferðir sagt frá, at tað ber ikki til at leggja aftur at uppgávunum hjá lærarunum, uttan so at okkurt verður tikið burtur.
Nú er samfelagsfrøði løgd afturat í hádeildini, og undirvísingarvikan er enn longri. Næmingar noyðast at velja fakini alis- og evnafrøði og týskt, ið geva atgongd til miðnámsskúlan. Men tað er eisini politiskt ynski um, at næmingarnir skulu velja handaligar og listarligar lærugreinar. Við valfakunum koma næmingarnir upp á 39 undirvísingartímar um vikuna. Tað er dekan og nógv. Eg haldi, at tá Løgtingið leggur eina lærugrein afturat í hádeildini, so eiga tey eisini at hava dirvi at siga, hvat so skal burtur av tímatalvuni. Tað gongur ikki bara at leggja afturat.
Lógarbroytingarnar peika í hvør sína ætt. Nú mugu vit fylgja við í, hvussu tær koma at roynast í verki. Enn eru fleiri øki eftir fáa greiðu á; her mugu politikararnir taka leiðslurnar og lærararnar við í arbeiðið, tað fer at fáa tingini at hanga betur saman.
Oddagrein eftir Jacob Eli S. Olsen, formann í Føroya Lærarafelag
Mynd: Ólavur Frederiksen
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Alt fer rætt fram við Katrin Jóhonnu
Norðlýsið undrast í grein á, at nýggja vágaskipið Katrin Jóhanna landar svartkjaft, sum er fiskaður av menningarkvotu, til ídnað á Havsbrún í Fuglafirði.
Men tað er við loyvi frá Fiskimálaráðnum, at Katrin Jóhanna í løtuni fiskar og landar svartkjaft í Fuglafirði. Tískil er tað eisini í samsvar við verkætlanina, sum menningarkvotan er latin til, at hetta verður gjørt.
Tað er eisini tað, sum frá fyrstan tíð hevur eyðkent eigararnar av Katrin Jóhonnu – reiðaríið p/f Kinnfelli – at teir ongantíð hava gjørt nakað sum helst í sambandi við menningarkvoturnar, uttan at tað er gjørt í samráð við Fiskimálaráðið og myndugleikarnar annars.
Í so máta eru teir eitt fyridømi, ið bert hava rós uppiborið, og sjálvur eri eg ógvuliga errin um, at Vágar hava fingið lut í menningarkvotum, og at tær eru í so góðum hondum, sum tær eru.
Hetta var fyrsti túrurin hjá skipinum, og skipari og manning skulu sjálvsagt hava møguleika at læra skipið, kølingina og allar greiðirnar annars at kenna.
Ongin, heldur ikki politiski myndugleikin, hevði heldur roknað við, at øll tey umleið 10.000 tonsini av svartkjafti, sum árliga svarkjaftakvotan er upp á, beinanvegin fóru at kunna virkast og mennast í Miðvági. Men vónandi fer virkið at røkka langt í so máta, so hvørt sum fýra ára skeiðið fyri menningarkvotuna líður.
Sum eg havi skilt tað, skal ein norðmaður, ið hevur drúgvar royndir við skipinum, verða við næsta túr at leggja lag á. Tann túrurin verður eisini eftir svartkjafti at landa í Fuglafirði. Men síðani verður farið á makrelveiðu, og tá verður miðað eftir at landa mest møguligt til Snarfrost í Miðvági. Eisini har er talan um at byrja á berum, so sjálvsagt skal eisini verða rúm fyri royndarkoyring ta fyrstu tíðina.
Síggi, at Norðlýsið leggur dent á, at Havsbrún fyri stóran part hevur útlendskar eigarar. Dugi ikki rættiliga at síggja, hvønn týdning tað hevur í hesum sambandi, tí Havsbrún hevur onki ræði á rættindunum hjá Katrin Jóhonnu. Í øllum førum hevur tað ikki øðrvísið týdning fyri Katrin Jóhonnu og menningarkvoturnar, enn tað hevur hevur fyri øll tey gomlu uppsjóvarreiðaríini, sum øll somul eisini landa svartkjaft til Havsbrún.
Ingolf S. Olsen
Tjóðveldi, framsøgumaður í fiskivinnumálum
Mest lisið í farnu viku
Til Skúlastýrið í Fuglafjarðar skúla.
Sonja: Harragud eg eri troytt av at vera umrødd
Tí er ikki talan um útblaking
Svik avdúkað í Bylgjuni í Runavík
Føroyingur í Argentina: Búskaparstøðan er út av lagi vánalig
Vespureiðrið (128) - 11. nov 2019
Jenis av Rana vónar framvegis at fáa sendistovu í Jerusalem
Frágreiðing frá skúlastýrinum í Fuglafjarðar skúla
Ísland: Útvísing av kvinnu í 36. viku hevur vakt øsing
Pressa, pressa, pressa”!
Sandurin niðanfyri kirkjugarðin
Samrøða: Jan Højgaard og Anfinnur Garðalíð um mest aktuellu fiskivinnuevnini hesa vikuna
Maria Reynstind misti mannin: nú heitir hon á onnur ið hava mist
Íslendskt virksemi í Namibia verður gjølla kannað
Merkisvert náttúrufyribrigdi: "Ís egg" á strond í Finnlandi
Opið bræv til Jóhan Dahl
Samrøða: Ivan Niclasen um Kringvarp Føroya
Eg fekk 10.000 kr. Hetta vóru rørandi boð at fáa.
LJÓÐBROT: Samrøða við Doru Tiberiu á Torvlagnum
Tíðindi á R7 klokkan 12:00 og 15:00
Tit, ikki vit, gjørdu Trump
Gullak Madsen letur smíða nýggja Ruth
Rák (48) Elektrisk stimulering av musklum, infrareyður sauna og natúrlækna viðtala
Metis - Øll sendingin - 12. nov 2019
Samband
Postboks 226
FO-600 Saltangará


text:
J. &. K. Petersen byrjaðir við bátahylin í Norðragøtu
J. &. K. Petersen Contractors eru byrjaðir upp á arbeiðið í sambandi við bátahylurin í Norðragøtu.
Arbeiðið fevnir um at breiðka og dýpa bátahylin, leggja flótibrýr út, og síðani gera økið rundan um liðugt.
Farið varð undir arbeiðið fyrst í september, og byrjað varð við at leggja verjugrót út. Síðani verður farið í gongd við at laða innaru síðu av garðinum.
Í oktober verður byrjað at stoypa ringarnar til molahøvdið og taka gomlu bátabrúgvarnar upp og leggja nýggjar út.
Arbeiðið er komið sera væl frá byrjan.
Endamálið við útbyggingini av bátahylinum er, at gera pláss fyri fleiri bátum. Roknað verður eisini við, at tað verður kyrrari í hylinum eftir útbyggingina, tí á ávísum ættum hevur tað verið ókyrt í hylinum. Tí trupulleikanum er ætlanin at fáa bilbukt við.
Um 20 % lægri enn næsta boð
Eysturkommuna bjóðaði arbeiðið út í oktober 2018, og J. &. K. Petersen Contractors vóru millum teir 8 veitararnar, sum vóru innbodnir at gera arbeiðið.
Samlaða tilboðið hjá J. &. K. Petersen Contractors er upp á 11,6 mió. kr., og er hetta umleið 20 % lægri enn næsta tilboðið.
Arbeiðið skal verða liðugt á sumri 2020.
Teknistovan GØTA hevur projekterað.


text:
Túr í góðveðrinum!
Øll børnini vóru túr í dag. Vit fóru avstað í trimun bólkum, í tí bólkinum sum vit eta saman í gerandisdegnum. Asta var á spæliplássinum í Reynsgøtu, Winnie var í Sandagerði og Jakoba var ein gongutúr yvir um brúnna, undir kirkjugarðin og heim aftur fram við Sanda. Børnini hildu at hetta var krokudilluvatn 🙂 Ein summardái.
Reytt, blátt og hvítt er Føroya Merkið mítt!
Reytt, blátt og hvítt er Føroya Merkið mítt. Hesi orðini hava vit lært børnini, teir seinastu dagurnar. Vit hava gjørt eina flagstong saman við børnunum. Børnini hava málað Merkið og valt sín egna stein. Í samling hava vit tosa um Merkið og sungið Sjá, tú blánar.
Ein gongutúr yvir um brúnna!
, Sóu seyð, hønir og ein hana. 🙂 Jonna fortaldi fyri okkum, at her svomu tey sum børn. . Knappliga var barnagarðurin vekk í mjørkanum, tað hildu børnini vera løgið.
Jørðin var eitrað í Akkuleyu!
Mikudagin gjørdu vit ein spennandi bana í Akkuleyu, vit spældu at jørðin var eitrað. Børnini hugnaðu sær óført, ímeðan tónleikurin spældi í bakgrundini. Tá ið børnini komu til tað grønu máttuna á gólvunum, gjørdi tey ymiskar rørslur. Millum annað bóltaðu tey rút, rulla runt, gingu á hondunum, spældu Spiderman og mangt annað. Hetta dámdu børnunum ordiliga væl, tey skundaði sær runt á bananum […]
Betri vinir
Í dag hava vit haft bamsufund saman við nøkrum børnum um hesa myndatalvu. Vit tosaði um, at hava dirvið at siga frá um vit ikki tíma ella vilja eitthvørt. Tildømis sum gentan á myndatalvuni, sum ikki altíð tímur at vera hundurin í spælinum. . Vit tosaði um at lurta eftir hvørjum øðrum og virða hvønn annan. Til seinast spældu vit […]
Túr í viðarlundini!
Nú heysti so spakuliga er byrjað og tey fyrstu bløðini eru dottin av trøunum, fóru nøkur børn ein túr í viðarlundina. Børnini hugnaðu sær óført, tey klintraðu, heintaðu bløð og spældu sær. Tá ið vit komu aftur á dagstovnin, løgdu vit bløðini at turka. Tey ætla vit at granska nærri og vita hvat, vit kunnu skapa tey til.


text:
- Tíðindi, mentan og ítróttur
55 mió. ára gamlar steinrenningar funnar í Føroyum
Tak niður
Í summar vóru fýra fólk frá frá lærda háskúlanum í Wien og náttúrugripasavninum í Stokkhólmi gjørdi kanningar av fornum plantuleivdum í Føroyum.
Endamálið var at lýsa plantuumhvørvið, sum var á Norðuratlantsmótinum fyri góðum 55 milliónum árum síðani.
Saman við fólki av Jarðfeingi hugdu vísindafólkini at kolalindini og millum basaltfláirnar í Suðuroy, Gásadali, Tindhólmi og Mykinesi.
Í Mykinesi funnu tey knapt tveyhundrað steinrenningar. Talan er um træleivdir so sum bløð, nálir, greinar og konglar. Millum steinrenningarnar eru fleiri sløg av trøum, sum ikki hava verið skrásett í Føroyum fyrr.
Hoyr samrøðuna við Bartal Højgaard, sum luttók í leitanini eftir fornum plantuleivdum og trøum.
Kelda: Jardfeingi.fo
Mynd: Jardfeingi.fo


text:
Barnasamansparing
Vit bjóða Barnasamansparing við lønandi rentu frá fyrstu krónu. Foreldur, ommur, abbar og onnur kunnu seta pening inn á kontuna. Tá kontan verður stovnað, fær barnið eina Vitus sparibússu.
Tá tit koyra eitt oyra í sparibússuna, gera tit eina íløgu í framtíðina hjá barninum. Ein munandi samansparing er ein gáva fyri framtíðina og kann t.d. brúkast til útbúgving, fyrsta bústaðin ella okkurt heilt annað.
Bundin samansparing
Barnasamansparingin er ein bundin samansparing. Kontan er í minsta lagi bundin, inntil barnið verður 15 ár, og kann ikki sigast upp. Tá ið kontan verður stovnað, kunnu foreldur eisini velja at hava kontuna bundna uppaftur longri, t.d. inntil barnið verður 18 ár ella heilt til tað verður 21 ár. Við Barnasamansparing er sostatt vissa fyri, at innistandandi peningurin veruliga er tøkur, tá foreldrini ynskja, at peningurin kann takast út.
Barnið kann velja at taka upphæddina út í upp til ein mánað eftir, at bundna tíðarskeiðið er av uttan at siga kontuna upp ella rinda avgjald. Eftir at hesin mánaður er liðin, verður Barnasamansparingin sjálvvirkandi broytt til eina vanliga kontu við 3 mðr. uppsagnartíð.
Einfaldar reglur
Tá ið Barnasamansparingin verður stovnað, skalt tú minnast til at:
- Sáttmáli verður undirskrivaður
- Kontan verður stovnað í barnsins navni
- Kontan hevur skiftandi rentu
Fastar flytingar ella vanlig inngjøld
Einki hámark er fyri inngjaldi á Barnasamansparingina, og setast kann inn á kontuna eftir ynski. Til ber at stovna fastar flytingar inn á kontuna, og eisini ber til at gera vanlig inngjøld.
Børn við innliti í samansparing hava góðar fortreytir fyri at fáa skynsamar peningavanar seinni í lívinum.
Vøggugáva til barnið
Tá ið tú stovnar nýfødda barninum eina samansparing við fastari flyting, fær barnið eina Vitus sparibússu umframt eina fitta húgvu frá Steinum (stødd 6 mðr). Minst til at hava p-talskort, dóps- ella navnabræv og pass hjá øðrum av foreldrunum við, tá ið tú kemur inn í eina av deildum okkara at stovna samansparingina.


text:
Orð og lag: Aage Samuelsen
Týtt: Kajfinn Hammer
1. Skriftunnar Jesus kom inn í mítt hjarta,
tók á Seg ófrið mín, sum á meg gekk;
:,:villigur tók Hann á Seg mínar kvalir,
tá Hann á krosstrænum bløðandi hekk.:,:
2. Skriftunnar Jesus í Orðinum býður:
Doypast tú mást, ja, heilt undir, Hann vil!
:,:Og eg fekk sanna hvat ið hetta týðir:
Grivin í dropum tað ber ikki til!:,:
3. Skriftunnar Jesus í Anda meg doypti,
so eg í tungum nú prísa kann Guð’.
:,:Hann í Sín heilaga kyrtil meg klæddi,
og gjøgnum trúnna Hann loysti meg út.:,:
4. Skriftunnar Jesus í skýnum skjótt kemur,
heintar frá jørð tey sum fylgja Sær her!
:,:Síggja vit skulu hitt æviga summar
Skriftunnar Jesus, júst so sum Hann er!:,:


text:
TÍÐINDI
Gamlar myndir/nýggjar myndir -“før og efter”
Stanley útgávutiltak í Ribarhúsi
So verður aftur “Streetbinding” á Ribarslofti.
Útgávutiltak – bókin “Í skrift og talu – Ismar Joensen 100 ár”
Manglar tær okkurt til títt “Christmas Child”
Ribarsloft-kafé – kvinnur 60 pluss/minus mánadagin 7. oktobur
Fuglafjarðar Kvøldskúli heldur eisini til á Ribarslofti
Kom við til “STREETBINDING”/HEKKLING
…ella “tógvgrafitti” sum tað eisini kallast.
Ætlanin í ár, er at binda og hekkla upp á rekkverk, pelar, trøð o.a. ymsastaðni í býnum.
Vit hittast fyrstu ferð
mánakvøldið 23.sep. kl. 19 – 21,
har vit fara at tosa um “hvat og hvussu”saman við einum kaffidussi 🙂
Havið stokkar/hekklinálir og tógv við!
Á myndini ovast,eru nøkur hugskot.
Vit síggjast til Streetbinding á Ribarslofti 🙂
Hjartaliga vælkomin 🙂
-Til jólar 2019, savnaðust vit nøkur kvøld á Ribarslofti til at hekklað puntar,
fyrst og fremst til “Hekklaða jólatræið” sum bleiv ein stuttlig “suksess”,
men har kom eisini so nógv annað spennandi burturúr puntunum,
at tað bleiv til eina serstaka og ørvísi framsýning í Ribarhúsi.
Av tí, at tað tiltakið varð so væl eydnað, hevur tað givið okkum íblástur at fara útum, at prýða býin við líknandi hondarbeiði.
Niðanfyri her, eru nakrar stemningsmyndir frá hugnaligu løtunum í fjør 🙂
Les onnur tíðindi


text:
Fríggjadagin tann 3. juni 2016 var almenn fráfaringar móttøka á kunningarstovuni og bókasavninum í Fuglafirði, fyri Petur Martin Petersen leiðara á kunningarstovuni.
Hetta var samstundis seinasti starvsdagurin hjá Petur Martin.
Nú var tíðin komin til at blíva avloystur av yngri kreftum, eins og kommunala starvsfólkareglugerðin tilsipaði hetta, vegna aldurin.
Tað var fyri 22 árum síðani at kunningarstovan í Fuglafirði, sum tann fyrsta í Eysturoynni,byrjaði sítt virksemi.
Fyri táverandi borgarstjóran Sigfríða Vørðhamar sála, var hetta eitt hjartamál, ið byrjaði sum eitt samstarv millum privata handilslívið og kommununa.
Sum fráleið bleiv hetta meira kommunalt fyri síðani at vera fíggjað, partvíst av studningi frá Ferðaráðnum og partvíst av kommununum í Eysturoy, tó í størstan mun av Fuglafjarðar kommunu.
Hetta er sami leistur ið framvegis er galdandi.
Petur Martin varð settur sum leiðari frá byrjan og hevur hann røkt hetta starvið til lítar í nærum kvarta øld.
Havi onkuntíð hugsað um orðafellið, ið sagt var um ein ið var væl skikkaður, at viðkomandi var sum føddur til starvið.
Hetta tori eg at siga um Petur Martin, nú eg havi sum kommunustýrislimur øll hesi árini, haft høvi til, at fylgt við á hesum økinum.


text:
Frederik Ferdinand Tillisch
Frederik Ferdinand Tillisch (15. apríl 1801 - 16. februar 1889) var amtmaður í Føroyum frá 1830 til 1837. Eitt tað fyrsta, sum Tillisch gjørdi, var at fáa sett á stovn Færø Amts Sparekasse í 1832, fyrsta fíggjarstovn í landinum. Sama ár kom eisini fyrsta grindareglugerðin; tað hava altíð verið reglur fyri, hvussu grind skuldi haldast til og hvussu grind skuldi býtast, men tær vóru ikki uppskrivaðar og tí ikki altíð so lættar at minnast til, serliga eftir at grindaloysi hevði verið í mong ár seinast í 18. øld.


text:
Akraberg velur eisini Viknet Internet frá Vikmar
Akraberg velur eisini Viknet Internet frá Vikmar
Viknet er serlig fylgisveina Internet tænasta, ment av Vikmar til Føroyskar brúkarar.
Við Viknet loysnini frá Vikmar fær Akraberg útyvir skjótt Internet eisini.:
- Viknet Radio við Viknet Radio fær manningin heilar 5 Føroyskar útvarps rásir
- Viknet Media við Viknet Media fær manningin Føroyskar sendinar á serliga media teldu, og kunnu hesar síggjast tá ein hevur tíð.
- Viknet Live TV við Viknet Live TV verður KvF stroyma umborð beinleiðis, eisini veður t.d. Føroyskur fótboltur, kappróður o.a. stroyma beinleiðis.
Felags fyri omanfyru nevndu Viknet tænastur er, at hesar brúka IKKI data av Internet haldinum og tí kann manningin til ein hvørja tíð brúka hesar tænastur, uttan at hugsa um at hetta kann órógva Internet sambandið hjá skipinum.


text:
Tórbjørn Jacobsen á Facebook 11.04-2018:
Bara einaferð havi eg verið í Fugloy, og ta ferðina gloymi eg ongantíð. Stutt fyri at Másin varð avsagdur sum flutningsamboð hjá svínoyingum og fugloyingum, gjørdu ein vinmaður og konur okkara av at vitja oynna eitt vikuskifti í september mánaði í alra fagrasta veðri. Vit búðu í Kelduhúsinum, og Árni og Marianna vóru harúti, og vit vitjaðu hesi hugfarsligu og mentaðu og tjóðskaparhugaðu fólk meiri enn einaferð.
M.a. tosaðu vit um, at Teitur einaferð hevði ætlanir um at skipa Pakkhúsið í Hattarvík til filmshús. Ein genialur og originalur tanki, sum kom upp meðan eg fekst við at vera mentamálaráðharri Føroya. Kann vera at lagna tankans hevði fingið frægari undanbyr, um kulturministarin ikki hevði gjørt ein so brádligan exit.
Við Burturhuganum hattvíkingum og havanesarum prógvaði Teitur síni sjáldsamu evnir sum kykmyndamaður. Pallsetingarnar sita framvegis undir skallanum, eftir so mong ár.
Í kvøld var ein fullsett høll í Havnar Bio vælsignað við kykmyndini “Zacharias”. Spenningurin var sum altíð løddur við ravmagni frammanundan einari frumframsýning. Kruse hevði í Útvarpinum tosað um kontemplativt mindfullness. Innhugsni. Mær kom til hugs hin gamla mannin og havið hjá Ernest Hemingway. Menniskjað sum livur í pakt við natúruna, fult og heilt. Eplini, fleygastongin, lundarnir, stikið, taljan, hundurin, fetilin, byrðan, traktorurin, útróðurin. Skipslívið, og søgan um táið Joensen & Olsen sluppin “Esther”, í kolandi stormi norðanfyri, skrædnaði um skanndekkið, allar stútturnar fóru, og hesin 16 ára gamli drongurin úr Hattarvík og skipsfelagar hansara hildu henni lens við pumpum og margarini.
Kykmyndin kann møguliga beskrivast, tað eri eg ikki førur fyri, heldur vil eg siga, at hon skal upplivast. Eftir at hava akað í ein tíma inn á Langanes aftur, við Bob Dylan í kraftblokkinum, melur hon enn í høvdinum, og tað fer hon ivaleyst at gera í nakrar dagar afturat – ella kanska líka leingi sum Burturhugur hevur gjørt mær mun.
Hin serstakliga evnaríkið Kári Sverrisson, bygdamaður mín, í svágarskapi við instruktørin, hevur skrivað tónleikin, og hesum er hann sum ikki einaferð komin ómetaliga væl frá. Tónleikurin gevur kykmyndini eina megi, sum ger, at tú situr sum á nálum frá fyrsta til seinasta bríksl. Og onkuntíð fer spontani láturin avstað við tær ímillum komuna og fráferðina hjá sandbátinum úr Fuglafirði – Sandfrakt – úr og í mjørkan – og eftir tað er gamli maðurin og oyggin aftur í ørandi einseminum.
Áðrenn niðurfaringartíð, í væntanini um ein strænan morgindag, fari eg til endans at viðmæla øllum til at leggja leiðina framvið Havnar Bio, fyri at síggja hendan filmin hjá Teiti – hann ger tær við vissu mun.
Einasta ynski, umframt alt annað, kundi verið, at Løkshøll fær kykmyndina um Zacharias til sýningar, táið Havnin einaferð er liðug at valfarta oman í miðbýin…


text:
Vencil 15. leingi livi! Í eitt ár hava Føroya fólk bíðað eftir, at Vencil nummar 15 skal koma út. Sum dagarnir, vikurnar, mánaðirnir eru gingnir, so hevur sást á fólki, at tey eru vorðin meira og meira tómoygd, hava gingið í blindum, tí at ikki var tað gamalt at bíða eftir Vencli. Men fattið bringu, […]
Tey fæstu doyggja um summarið Tú velur aðrar árstíðir Summarið er ókey Men myrki og kaldi veturin er betur Tað er næstan natúrligt at krúpa inn Í myrka hornið og geva upp andan Ella hvat vit geva upp Ella tú sleppur handtakinum á sumrinum Har alt er so opinlýst at onki kann halda fram Alt […]
Klaus Rifbjerg, ein av virknastu og mest umstríddu donsku rithøvudunum í nýggjari tíð, er deyður, 83 ára gamal. Tað sigst, at tá ið Rifbjerg eina ferð varð spurdur, hvat hann hevði gjørt, um hann varð raktur av skriviblokering, tá svaraði hann, at hann hevði skrivað eina bók um tað. Tá hevði hann givið út einar […]


text:
Føroyar mistu sigurin
ítróttur17-07-2019 - 11:29 - Jóanis Albert Nielsen
HSF: U19-landsliðið við kvinnum tapti seinnapartin í gjár fyri Turkalandi við fýra málum.
Føroyar byrjaðu annars væl og løgdu seg á odda við trimum málum. Hendan leiðslan helt allan fyrra hálvleik. Hálvleiksstøðan var 11-14.
Fyrsta løtuna av seinna hálvleiki høvdu Føroyar hug at draga frá og komu á odda við fimm málum. Men so gekk bara ein veg. Føroysku leikararnir byrjaðu at brenna opnar møguleikar, gjørdu yvirtrakk og fleiri tekniskar villur, umframt at tað haltaði í verjuni. Tað gjørdi tað ikki frægari, at Súna Krossteig Hansen varð mansvard.
Í 47. minutti legði Turkaland seg á odda fyri fyrstu ferð í dystinum. Føroyar komu framumaftur við tveimum málum, men tá bert tríggir minuttir restaðu í, tók Turkaland leiðsluna aftur og avgjørdi dystin við trimum málum afturat til endaliga úrlitið 29-25.
Triðji dysturin í bólkaspælinum er móti Kosovo, og hann er hósdagin.
Málskjúttar
Maria Halsdóttir Weihe, 8
Lív S. Poulsen, 5
Eva Barba Arge, 4
Marita Mortensen, 4
Súna Krossteig Hansen, 1
Ingunn Kristina Persson, 1
Sólja Poulsen, 1
Hjørdis Viðstein, 1


text:
Spennandi starv sum málsviðgeri innan manning á Sjóvinnustýrinum er leyst at søkja.
Vit bjóða:
Eitt fjølbroytt starv, har tú dagliga kemur í samband við sjófólk og samstarvsfelagar bæði í Føroyum og úti í heimi. Tú lærir at arbeiða sambært galdandi lógum og reglum á sjóøkinum og fært eina servitan um manningar- og sjóvinnuøkið. Tú fært eisini í ávísan mun møguleika at ávirka starvsinnihaldið sjálv/ur.
Um starvið:
Grundað á, at starvið inniber regluligt samstarv við útlendskar myndugleikar er umráðandi, at tú hevur góðar málsligar førleikar í skrift og talu, bæði í føroyskum, norðurlendskum og enskum. Málsviðgerðin er tengd at lógarteksti, og tí krevst at tú hevur skil og áhuga fyri lógarteksti. Arbeiðið kann til tíðir vera fløkt og krevur, at tú ert væl skipað/ur, hevur gott yvirlit, og megnar at hava fleiri bóltar í luftini í senn.
Tínar uppgávur verða í høvuðsheitum:
- málsviðgerð av umsóknum um vinnubrøv
- málsviðgerð av umsóknum um loðsprógv og loðsfrítøkuskjøl
- málsviðgerð av umsóknum um viðurkenningarprógv
Tó skalt tú vera til reiðar at traðka til, um tørvur er á tí á øðrum arbeiðsøkjum á deildini/stovninum.
Útbúgvingar- og førleikakrøv:
- Útbúgving innan skrivstovuyrkið ella samsvarandi útbúgving
- Hollar praktiskar royndir og royndir innan almenna umsiting eru ein fyrimunir
Persónligir førleikar:
Til starvið krevst:
- góð evni at samskifta á føroyskum, norðurlendskum og enskum máli
- góðan telduførleika, hava gott hegni at seta teg inn í nýggjar skipanir
- góð evni at arbeiða sjálvstøðugt
- góð samstarvsevni
- tola trýst
- tora at taka avgerðir
- jaligan hugburð
Setanartreytir
Starvið verður lønt sambært avtalu millum Fíggjarmálaráðið og Starvsmannafelagið.
Tænastustaðurin er í løtuni í Tórshavn.
Starvið verður sett sum skjótast.
Umsóknir
Umsóknir, saman við avriti av prógvum og møguligum viðmælum, skulu vera Sjóvinnustýrinum í hendi í seinasta lagi 28. oktober 2019 kl. 12.00.
Fyrispurningar um starvið kunnu setast Súsonnu Dal Jákupsdóttir á tlf. 355600.
Umsóknir skulu sendast til: fma@fma.fo


text:
Limagjaldið í Argja Bóltfelag er:
Leikarar í U21, 2. deild og Betrideildini rinda 1.200 kr. um árið.
Leikarar í U15, U17 og Gentur U18 rinda 1.000 kr. um árið.
Øll onnur rinda 800 kr. um árið.
AB Kettlingar rinda 200 kr. um árið.
Hvílandi limir rinda 300 kr. um árið.
Um fleiri systkin eru yngri enn 18 ár fáa øll 100 kr í avsláttur í part.
Vit heita á allar leikarar hjá AB um at gjalda limagjald. Hetta er av stórum týdningi fyri, at vit í ungdómsdeildunum kunnu fáa ta útgerð, vit ynskja okkum.
Vinarliga havið í huga, at um limagjaldið ikki er goldið, er leikarin ikki tryggjaður. Les meira um vanlukkutryggingina her.
Limagjaldið eigur somuleiðis at vera goldið, fyri at kunna leika dyst ella venja við AB.
Tilskila navn og lið hjá leikara, tá goldið verður.
Gjaldast kann við flyting á konto 6460-408.279.8.
Spurningar um limagjald kunnu sendast til Denne e-mail adresse bliver beskyttet mod spambots. Du skal have JavaScript aktiveret for at vise den. ella til AB formannin á tel. 510669.


text:
Manglar tú 9. flokk?
Fleiri, ið søkja til heilsuhjálpara, hava ov lítið av skúlagongd, t.d. bara 7. flokk.
Tá hevur ein ikki førleika at sleppa inn.
Kravið er 9. flokkur og eitt ára arbeiðsroyndir, ella 10. flokkur.
Tú kann betra tínar møguleikar, uttan at ganga allan 9. flokk
Tað er møguleiki at taka 3 lærugreinar sum sjálvlesandi í 9. flokki. Tað kann geva møguleika at sleppa inn til heilsuhjálpara.
15. mars á hvørjum árið, ber til at melda seg til sum sjálvlesandi í fleiri fólkaskúlum.
Tilmelding fer fram á www.innskriving.fo
Ring til skúlan, tú hevur meldað til hjá og spyr um hvussu tú skalt fyrihalda tær. Um tú manglar 9. flokk, vel minst 3 lærugreinar millum tær nevndu niðanfyri.
Føroyskt
Danskt
Enskt
Náttúrulæra ella líknandi lærugrein. (biologi, alis- evnafrøði ella matematik)
Lestrarvegleiðarin á Heilsuskúlanum kann vegleiða um tilmelding til sjálvlestur.
Sjálvlestur
Tú hevur ikki møtiskyldu til undirvísingina, lesur heima og letur allar uppgávur inn til skúlan. Ein fer til próvtøku saman við 9. ella 10. flokks næmingum.
Stakgreinalestur
Tú møtir til undirvísingina.
Aðrir møguleikar
Eisini ber til at taka nakrar 10. flokks staklærugreinar í Tórshavnar og Runavíkar kvøldskúla og betra møguleikarnar fyri upptøku.
(Les undir skeið)
Ann hevði bert 7. flokk
Ann hevði bert 7. flokk tá hon søkti á Heilsuskúlan, og hevði arbeitt sum ófaklærd við røkt, í fleiri ár.
Hon tók nakrar lærugreinar í 9. flokki, fyri at taka heilsuhjálparaútbúgvingina, og eftir tað tók hon heilsurøktaraútbúgving.
Hon fekk frítøku frá einari starvsvenjing, tí hon hevði nógvar arbeiðsroyndir.
Ann er sera glað fyri starvið hon hevur á fysiourgisku deild á Klaksvíkar sjúkrahúsi, har hon arbeiðir við endurvenjing av innløgdum sjúklingum.


text:
Dýragarðar
Dýragarðarnir geva fólki størri fatan av náttúrunnar stórleika og fjølbroytni. Tað eru stívliga 3.000 ár síðan, at teir ráðandi í Kina stovnaðu stóran dýragarð, teir nevndu Vísdómsgarð. Nú hava flestu stórbýirnir dýragarð, fiskabúr ella dýraverndarøki, har fólk fáa høvi at granska og síggja nógv hundrað dýrasløg. Endamálið við dýragørðum er fyrst og fremst at vísa fólki, hvussu dýrini liva og bera seg at, har tey av røttum eiga at vera.
Fólkini, har starvast, gera framúr gott granskingararbeiði og eru virkin í náttúruvernd, tí tey fáa sjáldsom dýr at nørast. Í øllum dýragørðum starvast nógvir dýraansarar, ið ambæta djórunum, dýrafrøðingar, ið granska og hava eftirlit við djórunum, kokkar, bókhaldarar, byggifrøðingar, handverkarar, urtagarðsmenn, dýralæknar og mong, mong onnur. Stjórnin skipar fyri arbeiðinum í dýragarðinum, og har er mikið at takast við. Atgongugjaldið er høvuðsinntøkan, men flestum dýragørðum tørvar fíggjarligan stuðul frá tí almenna.
Men fólk eru sera ójøvn á máli, hvønn týdning dýragarðar í veruleikanum hava. Viðhaldsfólk siga, at dýragarðarnir geva fólki møguleika at sleppa nær djórunum, tað hevði teimum annars ikki verið fyri. Tey, ið eru ikki fyri dýragørðum, halda ikki vera rætt at hava djór byrgd inni, tí dýrini hamast burtur, og í vánaligum dýragørðum fáa djórini ikki nóg góða røkt og ov ringt at eta. Kanska er eisini reinførið vánaligt, so dýrini gerast sjúk.


text:
Hvannrók: Nógv fólk spyrja meg um hagtøl, sum hava so stóran týdning fyri føroyska kappróður. Í míni skriving um kappróður kann eg ikki vera hesi hagtøl fyri uttan.
Tað vóru Gunnar Hansen og Magni Brøðraberg saman við róðrarvinum sm funnu fram allar dómaraseðlarnar aftur til 1973.
Teir arbeiddu í fjúrtan dagar til tess at fáa alt upp á pláss, og í fleiri førum máttu teir í bløðini at finna hagtøl, tí tað vantaðu dómaraseðlar í Róðrarsambandinum.
Fantastiskt arbeiðið teir gjørdu kappróðrinum at frama.
Um tú veitst okkurt, sum VP ikki veit - skriva so til vp@vp.fo